YOHANES 1 Cakepan Suci | The New Bible.com\n1Indik sabda urip 1Sadurung jagate puniki kawentenang antuk Ida Sang Hyang Widi Wasa, Sang Sabda sampun wenten. Sang Sabda punika sinarengan ring Ida Sang Hyang Widi Wasa, tur Sang Sabda punika taler maraga Widi. 2Saking pangawit Sang Sabda punika sinarengan ring Ida Sang Hyang Widi Wasa. 3Malantaran Sang Sabda punika Ida Sang Hyang Widi Wasa ngwentenang saluiring sane wenten. Tur tan wenten sane kawentenang sane tan malantaran Sang Sabda. 4Sang Sabda punika maraga wit urip, tur uripe punika dados galang manusane. 5Galange punika macaya ring tengah petenge, tur petenge punika tan mrasidayang ngaonang galange punika. 6Ida Sang Hyang Widi Wasa sampun ngutus utusan Idane, sane mapesengan Yohanes. 7Dane rauh jaga midartayang pariindik galange punika ring imanusa, mangda manusane sami miragiang tur pracaya. 8Boyaja Dane Yohanes ngraga galange punika, nanging rauh danene buat midartayang indik galange puniki. 9Inggih punika galang sane sujati, sane rauh ring jagate tur ngalangin jadmane makasami. 10Sang Sabda sampun wenten ring jagate. Jagate punika sampun kawentenang antuk Ida Sang Hyang Widi Wasa malantaran Sang Sabda. Nanging jagate tan uning ring Ida. 11Ida ngrauhin kaula druene, nanging kaula druene tan nampi Ida. 12Nanging akudaja sane nampi tur pracaya ring Ida, ipun sami kicen waranugraha dados paraputran Ida Sang Hyang Widi Wasa. 13Anake punika prasida dados paraputran Ida Sang Hyang Widi Wasa, boyaja malantaran kembasang cara manusa, inggih punika malantaran patemon lanang istri, nanging Ida Sang Hyang Widi Wasa ngraga sane dados Ajinnyane. 14Sang Sabda punika sampun manjadma tur nyeneng ring pantaran iraga. Iraga sampun ngeton kaluihan Idane, inggih punika kaluihan panugrahan Ida Sang Aji ring Ida, santukan Ida maraga Putra Tunggal. Malantaran Ida, Ida Sang Hyang Widi Wasa sampun makantenang raga tur nyinahang sih pasuecan Idane sategepipun ring iraga. 15Dane Yohanes midartayang indik Sang Sabda, sapuniki baos danene: “Ida puniki sane baosang tiang riin, daweg tiang matur sapuniki: ‘Ungkuran ring tiang pacang wenten Anak rauh, nanging Anake punika luihan ring tiang, santukan Anake punika sampun wenten sadurung tiang kalekadang ring jagate puniki.’ ” 16Iraga sampun nampi sih pasueca sane mawantu-wantu saking kawibuhan sih pasuecan Idane punika. 17Ida Sang Hyang Widi Wasa sampun mapaica Pidabdab Torat malantaran Nabi Musa, nanging Ida sampun mapakantenang raga miwah nyinahang sih pasuecan Idane malantaran Ida Hyang Yesus Kristus. 18Durung wenten anak sane naenin ngantenang Widi, nanging Ida Sang Putra Tunggal sane pateh ring Ida Sang Hyang Widi Wasa sane malinggih ring samping Ida Sang Aji, Ida sampun nyinahang Ida Sang Hyang Widi Wasa.Pidartan Dane Yohanes(Mat. 3:1-12; Mar. 1:1-8; Luk. 3:1-18) 19Daweg punika parapangageng anak Yahudine ring kota Yerusalem ngutus parapandita miwah suku bangsa Lewi ngrauhin Dane Yohanes buat netesang dane. Sapuniki pitaken danene: “Sapasirake sujatinne ragane puniki?” 20Dane Yohanes terus terang ngangken, sapuniki pasaur danene: “Tiang puniki boyaja Ida Sang Prabu Sane Kajanjiang antuk Ida Sang Hyang Widi Wasa.” 21Utusan punika raris mataken malih: “Yen sapunika, sirake sujatinne ragane puniki? Punapike ragane Nabi Elia?”Pasaur Dane Yohanes: “Tiang boyaja nabine punika.”“Punapike ragane nabi sane ajap-ajap tiang?”, sapunika pitaken utusane malih.Dane Yohanes malih masaur: “Boya, tiang boya nabine punika!” 22Utusane punika raris matur asapuniki: “Yen asapunika, sirake sujatinne ragane puniki? Indayang nikayang ring tiang, mangda becik antuk tiang ngaturang ring anake sane ngutus tiang! Sapunapike pangangken ragane?” 23Dane Yohanes raris masaur saha ngetus pangandikan Nabi Yesaya kadi asapuniki:“Tiang puniki wantah suaran anak, sane gelur-gelur ring tegal melakange, sapuniki: ‘Lempengangja margin Ida Sang Panembahan.’ ” 24Parautusane punika kutus antuk anak saking golongan Parisi. 25Utusane mataken ring Dane Yohanes sapuniki: “Yen ragane boyaja Sang Prabu Sane Kajanjiang antuk Ida Sang Hyang Widi Wasa, maliha boya Nabi Elia miwah nabine sane ajap-ajap tiang, napi awinanipun ragane nglukat anak?” 26Dane Yohanes raris nyaurin sapuniki: “Tiang nglukat anak antuk toya, nanging ring pantaran ragane wenten Anak sane tan uningin ragane. 27Anake punika rauh ungkuran ring tiang, kadi rasa ngusud buk padan Idane kewanten tiang nenten pantes.” 28Paindikane punika mamargi ring kota Betania, dangin Tukad Yordane, ring genah Dane Yohanes nglukat anak.Biri-birin Ida Sang Hyang Widi Wasa 29Benjangipun Dane Yohanes nyingakin Ida Hyang Yesus rauh maranin dane, tumuli dane mabaos asapuniki: “Aksija Panak Biri-birin Ida Sang Hyang Widi Wasa sane pacang mrastayang dosan jagate. 30Ida punika sane sampun baosang tiang dipidan, asapuniki: Ungkuran ring tiang pacang wenten Anak rauh. Anake punika luihan ring tiang, santukan Ida sampun wenten sadurung tiang lekad. 31Sane riin, tiang durung uning ring Ida, nanging rauh tiange nglukat anak antuk toya, mangda Ida kuningin antuk bangsa Israel.” 32Puniki kasaksian Dane Yohanes: “Tiang sampun ngantenang Roh Ida Sang Hyang Widi Wasa, sane tumurunnyane saking suarga tan bina sakadi paksi darane, raris nglingganin Ida. 33Duk punika tiang durung uning ring Ida, nanging Ida Sang Hyang Widi Wasa sane ngutus tiang nglukat antuk toya, Ida ngandika ring tiang sapuniki: ‘Anake ane katonang kita katurunin tur kalingganin baan Roh Ida Sang Hyang Widi Wasa, ento suba Ida ane lakar nglukat baan Roh Ida Sang Hyang Widi Wasa.’ 34Sane mangkin tiang sampun ngatonang indike punika, tur tiang nuturang ring ragane, mungguing Ida punika Putran Ida Sang Hyang Widi Wasa.”Sisian Ida Hyang Yesus sane pangawit 35Benjangipun Dane Yohanes malih wenten ring genahe punika sareng ring sisian danene kekalih. 36Duk nyingak Ida Hyang Yesus nglintang irika, dane mabaos asapuniki: “Tingalinja Panak Biri-birin Ida Sang Hyang Widi Wasa!” 37Rikala sisiane kekalih miragiang pangandikan Dane Yohanes kadi asapunika, dane sareng kalih raris ngetut pamargin Ida Hyang Yesus. 38Ida Hyang Yesus tumuli matolihan, cingak Ida sang kalih ngetut pamargin Idane. Ida raris ngandika sapuniki: “Apa ane alih cening?”Sang kalih matur: “Nawegang Rabi, ring dija Rabi malinggih?” (Rabi pitegesipun Guru.) 39Ida Hyang Yesus raris ngandika: “Maija delokin!” Dane raris ngiringang Ida tur panggihin dane genah Idane. Ring rahinane punika sang kalih ngiring Ida irika. (Daweg punika sawatara wenten jam pat nyoreang.) 40Salah satunggiling anake kekalih sane miragiang pangandikan Dane Yohanes tur ngetut pamargin Ida Hyang Yesus, mapesengan Andreas, semeton Dane Simon Petrus. 41Digelis Dane Andreas ngrereh semeton danene Simon, tur sasampune kapanggih, Dane Andreas mabaos sapuniki: “Tiang suba nepukin Sang Mesias, Sang Prabu Ane Kajanjiang baan Ida Sang Hyang Widi Wasa!” (Mesias, turah Yunani tegesipun Sang Kristus.) 42Dane raris ngatehang Dane Simon ka ajeng Ida Hyang Yesus.Wau Ida Hyang Yesus nyingakin dane, Ida raris ngandika sapuniki: “Cening Simon pianak Yohanes; cening lakar adanin Guru: Kepas.” (Kepas punika pateh ring Petrus; Petrus turah Yunani, sane mapiteges Batu Kaang.)Ida Hyang Yesus ngesengin Dane Pilipus miwah Dane Natanael 43Benjangipun Ida Hyang Yesus mapakayun lunga ka wewengkon Galilea. Irika Ida manggihin Dane Pilipus; Ida raris ngandika asapuniki: “Maija tututin Guru!” ( 44Pilipus punika uedan kota Betsaida, tunggal kota sareng Andreas miwah Petrus.) 45Dane Pilipus raris matemu ring Dane Natanael tumuli Dane Pilipus mabaos sapuniki: “Tiang suba nepukin Ida ane kasuratang di Cakepan Torate baan Nabi Musa muah baan paranabine. Ida ento Yesus okan Dane Yusup uli kota Nasaret.” 46Dane Natanael raris mataken asapuniki: “Dija bisa ada unduk ane luih teka uli kota Nasaret!”Dane Pilipus raris mabaos sapuniki: “Maija, tingalin!” 47Rikala Ida Hyang Yesus ngaksi Dane Natanael rauh tangkil, Ida raris ngandika asapuniki: “Ne tuah mula anak Israel sujati, ane tuara ngelah daya pekel!” 48Dane Natanael raris matur sapuniki: “Guru, napi awinan dados Guru uning ring titiang?”Ida raris ngandika: “Satonden Pilipus ngaukin cening, Guru suba ningalin cening di batan punyan aane!” 49Dane Natanael tumuli matur: “Guru puniki sujati Putran Ida Sang Hyang Widi Wasa, Ratun bangsa Israel!” 50Ida raris ngandika sapuniki: “Apa cening pracaya baane Guru ngorahang suba ningalin cening di batan punyan aane ento? Cening lakar ningalin unduk ane luihan teken ento!” 51Ida raris ngandika ring dane sareng sami asapuniki: “Saking sujati Guru ngorahin cening, cening lakar ngatonang suargane mampakan tur paramalaekat Ida Sang Hyang Widi Wasa menek tuun sig Ida Sang Putraning Manusa, Utusan Ida Sang Hyang Widi Wasa!”


Gitanjali (9) - Suara Saking Bali\nHome / Kakawian / Prosa Liris / Prosa Liris Terjemahan / Gitanjali (9)\nSuara Saking Bali 06:33 Kakawian, Prosa Liris, Prosa Liris Terjemahan\nSumber Gagambaran; medium.com\nSampun tengai duk ipun rauh ka kubun titiangé raris mebaos, “Icén titiang nyelang genah ajebos kéwanten. Titiang jagi nulungin jeroné ngastiti Sesuhunan jeroné. Pét jeroné swéca, titiang jagi ngelungsur peswécan Idané wantah sané kepica ring titiang kéwanten.” Raris mendep tur nguntul ipun negak ring bucu. Sekéwanten duk sampun wengi, ton titiang ipun megrudugan turmaning maksa ngeranjing ka genahé sané piitang titiang, tur seroro pisan ngambil bebantené Sané kantun ring pelinggihé.\nBengayang sampun sané alit kewanten sané kantun kecag ring sikian titlangé, mangda sida antuk titiang busan-busan ngiring I Ratu.\nBengayang sampun sané alit kewanten sané kantun kecag ring sikian titiangé, mangda sida antuk tltiang busan-busan ngonék I Ratu.\nBengayang sampun sané alit kewanten sané kantun kecag ring sikian titiangé, mangda sida antuk titiang busan-busan ngerasaang petedun I Ratuné nyatur désa, busan-busan tangkil ring linggih I Ratuné nénten mepilih raina, taler busan-busan ngaturang astiti baktin titiangé ring I Ratu nénten mepilih raina.\nBengayang sampun sané alit kewanten sané kantun kecag ring sikian titiangé, mangda nénten naan titiang medué manah jagi ngengkebang I Ratu.\nBengayang sampun sané alit kewanten sané kantun kecag ring sikian titiangé, mangda sida antuk titiang melagbag sikian titiangé ring pikayunan I Ratuné, mangda sida antuk titiang ngiring pikayunan I Ratuné punika sampun belagbag sih Swécan I Ratuné.\nRing genah manahé sané nénten naan jejep tur sirahé setata jegjeg.\nRing genah aji pewikané dangan antuk ngeniang.\nRing genah jagaté nénten keseleng alit-alit antuk bidal wewidangan.\nRing genah bebaosané medal saking tibuan patuté,\nRing genah baktiné nénten naan padem, setata mepilonan ring sané patut,\nRing genah ning manahé nénten kencelan membah ka tegal biasé sané nyukakin antuk aab sané padem,\nRing genah karmané tuntun I Ratu jagi ngulati manah miwah paripolah sané setata bakti,\nI rika sampun, Ratu, genahé sané bungah.\nMepengelungsur titiangé ring I Ratu, Ratu Sesuhunan titiangé, rarisang ampigang sampun, tur abut sampun wit kaoné sané mepunya ring manah titiangé.\nSwécanin titiang mangda dangan antuk titiang nampa nyuun bagia miwah sengsaran titiangé.\nSwécanin titiang mangda lemek antuk baktin titiangé mayah-ayah.\nSwécanin titiang mangda nénten naan titiang nundung ipun sané tiwas miwah ngandapang sikian ring ipun sané medué wisésa.\nSwécanin titiang mangda sida ageng antuk titiang baktin titiangé saihang ring geginan titiange ngeraina. Talér swécanin titiang mangdé dangan antuk titiang ngaturang sikian titiangé ring pikarsan I Ratuné. (masambung….)\nGitanjali (9) Reviewed by Suara Saking Bali on 06:33 Rating: 5


Sugih - Sugih\nIn Balinese: I Sugih jumahne masiksikan, maan kutu aukud.\nIn Balinese: I Sugih ia sugih pesan, nanging demit.\nIn Balinese: I Sugih paida abana ka dui-duine.\nIn Balinese: I Tiwas jani sugih liu ngelah mas slake.\nIn Balinese: Sane sugih nyangetang sugih, sane tiwas jek pungkit.\nIn Balinese: Nang Bangsing kamulan sugih, Para tamiune suba makejang pada teka, keto masi lakar olah-olahane suba masi pada jangkep.\nIn Balinese: Gelisang satua, suba makelo ia dadi saudagar, kanti suba sugih kone ia, tusing kuangan apan-apan.\nIn English: One day, when the merchant was selling, there was an Arch Bishop of the land, marched toward the palace to pay a visit.\nIn Balinese: Mara dadi provinsi sugih, jeg cara bebotoh ngutang pipis buka meju (ampurayang).\nIn Balinese: Ia nuutin pola idup mewah, pang ngenah sugih nanging liu utang tur bedik tabungane.\nIn Balinese: Hidup serasa ada kuanagan Kuang sugih !


Kolose 1 (BALI)\n1Surat puniki saking tiang Paulus, sane wit saking pakarsan Ida Sang Hyang Widi Wasa dados utusan Ida Sang Kristus Yesus miwah saking semeton iragane Timotius,\n2katur ring parakaulan Ida Sang Hyang Widi Wasa, sane wenten ring kota Kolose, inggih punika parasemeton sane satia tuu sajeroning Ida Sang Kristus. Ida Sang Hyang Widi Wasa, Ajin iraga maicayang sih pasueca miwah sutrepti rahayu ring semeton sinamian.\n3Sabilang tiang sareng kalih ngastawayang semeton, tiang tansah matur panyuksma ring Ida Sang Hyang Widi Wasa, inggih punika Ajin Ida Sang Kristus Yesus, Panembahan iragane.\n4Santukan tiang sampun miragi indik kapracayan parasemetone ring Ida Sang Kristus miwah indik kapitresnan parasemetone marep ring sakancan kaulan Ida Sang Hyang Widi Wasa.\n5Rikala sabdane sujati, inggih punika Orti Rahayune punika katiba ring semeton, semeton sampun pada mireng indik pangajap-ajap, sane karauhang malantaran Orti Rahayune punika. Punika awinan kapracayan miwah kapitresnan semetone ring Ida Sang Kristus kadasarin antuk pangajap-ajape punika, sane sampun kacawisang ring suarga buat parasemeton.\n6Orti Rahayune punika ngrauhang merta tur sumebar ka sakuub jagate, sakadi sampun sumebar ring pantaran semetone, ngawit saking rahina daweg semeton miragi indik sih pasuecan Ida Sang Hyang Widi Wasa, kantos prasida uning ring kawiaktiannyane.\n7Semeton sampun uning ring paindikane punika saking semeton iragane Epapras sane sayang, sane nyarengin tiang ngaturang ayah; ipun satia tuu ngayah ring Ida Sang Kristus pabuat karahayuan iragane.\n8Ipun nuturang ring tiang indik sih kapitresnan sane sampun kapaicayang antuk Roh Ida Sang Hyang Widi Wasa ring semeton.\n9Duaning asapunika tiang sareng kalih tan rered-rered ngastawayang semeton ngawit saking tiang miragi indik semetone. Tiang mapinunas mangda Ida Sang Hyang Widi Wasa ngebekin semeton antuk pangresepan ngeniang indik pakarsan Idane miwah antuk sakancan kawicaksanan sane kapaicayang malantaran Roh Idane.\n10Mangdane semeton mrasidayang urip satinut ring pakarsan Ida Sang Panembahan, tur tansah nglaksanayang paindikan sane ngledangin Ida. Samaliha urip semetone pacang ngwetuang woh, inggih punika saluiring laksanane sane ayu, tur pangresepan semetone ngeniang indik Ida Sang Hyang Widi Wasa sayan maweweh-weweh.\n11Dumadak semeton kadadosang kukuh bakuh malantaran kakuatan sane wetu saking kawisesan Idane sane luih, mangdane semeton mrasidayang sabar nandangin saluiring paindikan.\n12Aturangja panyuksma saking lianging ati ring Ida Sang Aji, sane sampun nadosang semeton pantes buat nampi duman sajeroning paindikan sane sampun cawisang Ida ring kaprabon galange buat parakaulan Idane.\n13Ida sampun mebasang iraga saking kakuasan petenge tur saha rahayu nuntun iraga ngaula ring Putran Idane sane sayang,\n14sane sampun mebasang iraga, inggih punika sane sampun ngampurayang dosa-dosan iragane.\n15Ida Sang Kristus punika maraga lawat Ida Sang Hyang Widi Wasa sane tan katon. Ida dados putra sane pinih duur, sane utamaan ring saluiring sane wenten.\n16Santukan malantaran Ida, Ida Sang Hyang Widi Wasa ngadakang saluiring sane wenten ring ambarane miwah ring jagate, saluiring sane katon miwah sane tan katon, asapunika taler kawisesan, pangreh, pamrentah miwah panguasa sane niskala. Ida Sang Hyang Widi Wasa ngardi buanane puniki malantaran Ida tur pabuat Ida.\n17Ida sampun wenten riinan ring sane wenten makasami, samaliha sajeroning patunggilan ring Ida, saluiring sane wenten makasami polih tegak suang-suang sakadi patutipun.\n18Ida punika dados Ulu pabuat anggan Idane, inggih punika pasamuan sane kadrue antuk Ida; Ida punika dados empul kauripan pabuat anggan Idane; Ida punika putra sane pinih duur, sane sampun katangiang saking pantaran anake padem, mangdane Ida prasida dados sane pinih utamana ring pantaran saluiring sane wenten.\n19Santukan mula sampun kapastiang antuk Ida Sang Hyang Widi Wasa, mungguing kasampurnan Idane punika ngebekin Ida Sang Putra.\n20Punika awinan malantaran Ida Sang Putra, Ida Sang Hyang Widi Wasa sampun mastiang buat ngwaliang buanane puniki ka ayun Idane. Malantaran sedan Putran Idane ring salibe, Ida Sang Hyang Widi Wasa sampun nameang tur ngwaliang ring ayun Idane, saluiring paindikan sane wenten ring jagate miwah sane wenten ring suargan.\n21Sane riin semeton doh saking Ida Sang Hyang Widi Wasa, samaliha mameseh ring Ida malantaran pakardi miwah parimanah semetone sane corah.\n22Nanging sane mangkin, malantaran sedan Putran Idane, Ida Sang Widi Wasa sampun ngamanggehang semeton dados sawitran Idane, mangdane semeton prasida suci nirmala miwah tan paceda ring ayun Idane.\n23Punika awinan semeton patut tansah kukuh bakuh sajeroning pracaya ring Ida Sang Kristus, sampunang onyah-anyih, kantos nilas pangajap-ajape sane sampun sungkemin semeton, rikala semeton mireng Orti Rahayune punika. Malantaran Orti Rahayune, sane sampun kaortiang ka sakuubing rat, tiang puniki Paulus sampun dados pangangcang Orti Rahayune punika.\n24Sane mangkin, tiang rumasa liang ring manah malantaran sangsara sane tandangin tiang pabuat semeton. Santukan malantaran kasangsaran tiange punika, tiang sareng negepang kasangsaran Ida Sang Kristus sane kantun kirang ring anggan Idane, inggih punika pasamuan sane kadrue antuk Ida.\n25Samaliha tiang sampun kamanggehang dados pangancang pasamuan antuk Ida Sang Hyang Widi Wasa, sane maicayang ring tiang pakaryane punika, sane patut laksanayang tiang pabuat karahayuan semetone. Pakaryane punika tan lian wantah midartayang sabdan Idane sategepnya,\n26inggih punika pepingitan sane sampun pingit Ida marep ring imanusa makasami ring masane sane sampun lintang, nanging sane mangkin sampun werayang Ida ring parakaulan Idane.\n27Pakarsan Ida Sang Hyang Widi Wasa punika kadi asapuniki: inggih punika, mangda parakaulan Idane prasida uning ring pepingitan Idane, sane wibuh tur luih pabuat parabangsane sami. Pepingitane punika, kadi asapuniki: Ida Sang Kristus malingga ring urip semetone, punika mapiteges, mungguing semeton pacang polih duman ring kaluihan Ida Sang Hyang Widi Wasa.\n28Punika awinane tiang midartayang Ida Sang Kristus ring manusane makasami. Tiang mituturin miwah ngurukang sawatek jadmane punika saking saguluking idep miwah kawicaksanan, mangdane tiang prasida ngaturang jadmane punika ring ayun Ida Sang Hyang Widi Wasa, sakadi jadma sane sampun kelih sajeroning patunggilan ring Ida Sang Kristus.\n29Mangdane paindikane punika prasida mamargi, punika awinane tiang ngusahayang miwah matuyuhin dewek, antuk kakuatan sane mawisesa paican Ida Sang Kristus sane malingga ring sikian tiange.


Wagub Cok Ace Nyanggra Pangrauh Ni Nengah Widiasih, Atlet Sane Ngamolihang Medali Paralimpiade Tokyo - balitopnews.com\nWagub Cok Ace Nyanggra Pangrauh Atlet Sane Ngamolihang Medali Paralimpiade Tokyo\nBADUNG, Balitopnews.com - Wakil Gubernur Bali Tjokorda Oka Artha Ardhana Sukawati (Cok Ace) kasarengin Kepala Dinas Pendidikan Kepemudaan dan Olahraga Provinsi Bali Ketut Ngurah Boy Jayawibawa nyanggra pangrauh Ni Nengah Widiasih, atlet angkat besi putri sane ngamolihang medali perak sajeroning Paralimpiade Tokyo 2020 ring terminal kedatangan domestik Bandara Internasional I Gusti Ngurah Rai, Saniscara (4 September 2021).\nNyarengin ring kelas 41 kg, atlet sane embas ring Karangasem 12 Desember 1992 prasida ngwangiang Indonesia melarapan antuk angkatan terbaik 98 kg ring babak final daweg rahina Wraspati (26/8/2021). Medali perak sane kapolihang Widiasih dados medali kapertama majeng kontingen Indonesia sajeroning pamargin Paralimpiade Tokyo 2020.\nNgangganin krama wiadin Pemerintah Provinsi Bali, Wagub Cok Ace ngaturang selamat saha rumasa bangga antuk napi sane sampun kapolihang Nengah Widiasih ring parikrama olahraga dunia punika.\n“Rahinane puniki pinaka rahina sane dahat bagia saantukan silih tunggil putri terbaik Indonesia prasida ngamolihang prestasi sajeroning parikrama ParalimpiadeTokyo,” baosnyane.\nWagub Cok Ace nlatarang, napi sane kapolihang antuk Widiasih majanten nenten ngwangiang Bali kemanten, nanging ngwangiang Indonesia. Mapaiketan sareng napi sane sampun prasida kapolihang punika, Wagub Cok Ace ngaturang suksma antuk sokongan saking yayah rena wiadin pelatih saantukan sampun ngicen galah majeng Widiasih sajeroning nincapang prestasi ipun.\nGuru Besar ISI Denpasar puniki ngaatang anggan Widiasih mangda setata latihan mawinan setata prasida nincapang prestasi. Dane ngawewehin, napi sane sampun kapolihang olih Widiasih prasida raris ngaatang angga sane tiosan.\n“Saking Widiasih iraga malajah napi sane kabaos semangat. Yening kabisan utawi bakat sane kaduwenang sayuwakti katelebang, majanten samian jagi prasida madue prestasi nganutin kabisan soang-soang,” baosnyane.\nPinaka cihna apresiasi saha penghargaan, Pemprov Bali ngicen bonus Rp. 50 yuta majeng atlet angkat besi sane mayusa 28 warsa. Wagub maosang, napi sane kaicen antuk pemerintah sampun majanten nenten masaih sareng sapunapi utsaha saking Widiasih mangda prasida ngwangiang wangsa panegara. Nanging Dane ngaptiang mangda parindikan puniki prasida kaaksamayang riantukan kawentenan jagate sekadi mangkin.\n“Imbangang sareng prestasi sane sampun kapolihang, jinah sane kaicen majenten nenten wenten ajine. Nanging tiang ngaptiang puniki prasida ngawetuang rasa bagia saha rasa bangga,” baosnyane.\nWidiasih ngaturang suksma antuk uratian sane kaicen saking pemerintah wiadin samian krama. Dane ngaturang suksma pisan majeng insan pers Indonesia sane sampun ngamiletin saha ngetut utsahayane pinaka atlet sajeroning pamargin Paralimpiade Tokyo.\n"Ngawit saking pelatnas rauhing pertandingan ring Tokyo, angga media Indonesia setata nguningayang utsaha sane sampun kalaksanayang irika majeng krama ring Indonesia. Antuk punika atlet paralimpiade prasida kauningin antuk krama ring Indonesia,” baosnyane.\nRisampune puniki, Dane ngangkenin nenten akeh madue galah sajeroning masandekan wiadin mapupul sareng kulawarga saantukan jagi midabdabin pamargin World Championship ring Georgia, November 2021 sane jagi rauh. Widiasih maosang, kejuaraan puniki pinaka kualifikasi kapertama majeng Paralimpiade Paris 2024. Antuk ngalungsur dukungan miwah pangrastiti saking krama Indonesia pamekas Bali, Dane ngaptiang prasida nincapang prestasi ring Paralimpiade Paris.\nKetua National Paralympic Committee Indonesia (NPCI) Bali I Komang Dharma Wijaya nguningayang rasa bangga majeng napi sane kapolihang antuk atletnyane. Pangaptine pateh sekadi Widiasih, Dane ngaptiang prestasi punika majanten mangda setata prasida katincapang.(gix)


Naga Basukih – …blog nak belog…\nBeh, mara keto kone aturne I Naga Basukih, dadi digelis Ida Betara Guru ngandika, “Uduh nanak Bagus, nah yan dadi baan Aji sampunang ja I Nanak lunga ka Bali buate lakar ngalih pasemetonan I Dewane. Nah apa lantas ngawinang dadi buka Aji mialang pamargan I Nanak, mapan gumi Baline totonan joh pesan uli dini. Buina yan lakar I Nanak ngalih gumi Baline, pajalane ngliwat pasih. Len teken totonan buat tongos sameton-sameton I Nanake malinggih madoh-dohan, selat alas suket madurgama. Kaparna baan Aji, minab lakar sengka baan I Nanak indike jaga mamanggih sameton. Buina yan pade I Nanak lunga, men nyen kone ajak Aji ngawaspadain utawi nureksain dini di Gunung Semeru.” Dadi keto kone pangandikan Ida Betara Guru buka anake mialang pajalane I Naga Basukih unduke lakar luas ka tanah Bali.\nBaan isenge teken sameton, mimbuh baan dote nawang gumi Bali, dadi buin ngawawanin I Naga Basukih matur ring Betara Guru, “Nunas lugra Aji Agung, yening kenten antuk Aji mabaos, minab Aji ngandapang saha nandruhin kawisesan titiange. I wawu Aji mamaosang jagat Baline selat pasih raris mialang pajalan titiange ka Bali, beh elah antuk titiang ngentap pasihe wantah aclekidek. Raris malih Aji maosang genah sameton titiange di Bali medoh-dohan, maselat alas suket madurgama, amunapi se ageng gumi Baline punika Aji? Kantun elah antuk titiang Aji. Yening Aji maicayang, punika Aji.” Dadi jeg keto kone aturne I Naga Basukih, jeg nyampahang gumi Baline di ajeng Ida Betara Guru.\nNah mapan keto kone aturne I Naga Basukih, men Ida Betara Guru jeg kadi blengbengan kayunidane miragi atur putrane. Dados jeg nyampahang gumi Baline, buin sadah elah kone baana nguluh mapan tuah amul taluhe geden gumi Baline.\nSakewala pamuput ngandika Ida Betara Guru teken I Naga Basukih, “Nanak Bagus Naga Basukih, Aji sing ja buin lakar mialang pajalan I Nanak ka jagat Bali, nah majalan I Nanak apang melah!” Mara keto kone pangandikan Ajine, beh ngrigik kone I Naga Basukih, jeg menggal-enggalan nunas mapamit ring Ida Betara Guru.\nNah jani madabdan kone I Naga Basukih buate luas ka Bali. Yan buat pajalane uli Gunung Semeru lakar ngojog Blambangan. Di benengan majalane I Naga Basukih, asing tomploka jeg pragat dekdek remuk. Telah punyan-punyanane balbal sabilang ane kentasin baan I Naga Basukih. Biuna telah patlangkeb, kutun alase mara ningalin I Naga Basukih.\nGelising satua tan ucap di jalan, jani suba kone neked di Blambangan pajalane I Naga Basukih. Mapan edote apang enggal ja ningalin gumi Baline, jani menek kone I Naga Basukih ka duur muncuk gununge, uli muncuk gununge totonan lantas I Naga Basukih ninjo gumi Baline. Bes gegaen ningalin uli joh lantasan, terang suba cenik tingalina gumi Baline teken I Naga Basukih. Payu ngrengkeng I Naga Basukih, kene kone krengkenganne I Naga Basukih, “Beh bes sanget baana I Aji melog-melog deweke, suba seken gumi Baline amul taluhe dadi mahanga lakar keweh kone deweke ngalih sameton di gumi Bali. Dadi buka anake sing nyager I Aji teken kesaktian deweke.” Nah keto ja kone pakrengkenganne I Naga Basukih.\nDadi tusing pesan kone ia rungu wiadin anen pakrengkengane di ati tatonan kapireng olih Ida Betara Guru. Ida anak mula maraga mawisesa, maraga sakti, sakedap dini sakedap ditu, cara angin tuara ngenah.\nDadi dugas I Naga Basukih ngrengkene masambilan ninjo gumi Baline uli muncuk gununge, Ida Batara suba ditu, sakewala sing tingalina teken I Naga Basukih. Ida mula uning ngenah ilang.\nMen jani mapan aketo lantasan pakrengkenganne I Naga Basukih, ditu lantas Ida Betara Guru jeg nyeleg di sampingne I Naga Basukih tumuli ngandika, “Uduh nanak Naga Basukih nganti suba pindo pireng Aji I Nanak nyampahang gumi Baline, I Nanak ngorahang gumi Baline totonan tuah amul taluhe. Nah jani Aji kene teken I Nanak, yan saja gumi Baline tuah amul taluhe buka pamunyin I Nanake, nah ento ada muncuk gunung ane ngenah uli dini. Yan buat gununge ento madan Gunung Sinunggal. Jani yan saja I Nanak sakti tur pradnyan, Aji matakon teken I Dewa, nyidaang ke I Nanak nguluh gununge totonan? Yang suba saja mrasidaang I Dewa nguluh, nah kala ditu Aji ngugu teken kawisesan I Dewane.” Keto kone pangandikan Ida Betara Guru teken I Naga Basukih.\nBeh payu makejengan I Naga Basukih, krana tusing naen-naen gati dadi jeg nyeleg Ajine di sampingne. Dadi mapan aketo bebaos Ida Betara Guru, dadi matur I Naga Basukih, “Inggih Aji Agung, yang wantah Aji nitah mangda nguluh Sinunggale, maliha yan bantas amonika pakantenan jagat Baline, yening Aji maicayang jagat Baline jaga uluh titiang.” Keto kone aturne I Naga Basukih kaliwat bergah.\nJani madabdaban lantas I Naga Basukih lakar nguluh Gunung Sinunggale ane ada di tanah Bali uli di Gunung Blambangane. Ditu I Naga Basukih ngentegang saha nuptupang bayu. Beh ngencorong paningalan I Naga Basukih neeng Gunung Sinunggale, yan rasa-rasaang tulen ja buka kedis sikepe di benengan nyander pitike kagangsaranne I Naga Basukih ngepet-ngepetang muncuk gununge.\nNah jani disubane neked di Bali, buina suba kacaplok Gunung Sinunggale, beh kaling ke lakar nguluh, ajin bantas mara muncukne dogen suba sing nyidaang I Naga Basukih ngepet-ngepetang muncuk gununge. Mapan kagedean lelipi sadah sambilanga maplengsagan mesuang bayu, dadi embid Gunung Sinunggale ane paek bena kelodne.\nYan rasaang, beh cara munyin kerug sasih kaulu munyin doosanne I Naga Basukih amah kenyelne, masih tonden nyidaang nguluh Gunung Sinunggale. Kacrita ne jani pelanan suba telah gading bayunne I Naga Basukih masih tonden nyidaang nguluh gununge. Undukne I Naga Basukih buka keto kaaksi olih Ida Betara Guru, mawanan di gelis Ida ngandika, “Nanak Naga Basukih, men kenken nyidaang apa tuara I Nanak nguluh Gunung Sinunggale?”\nMara keto kone patakon Ida Betara Gurune, emeh kaliwat kabilbilne madukan jengah kenehne I Naga Basukih. Sakewala buin telung keto ja lakar ngaba jengah, lakar pragat tuara nyidaang I Naga Basukih lakar nguluh Gunung Sinunggale. Kaling ke nguluh makejang, ajin nguluh muncukne dogen suba nandes. Dadi sambilanga masemu kabilbil matur I Naga Basukih ring Ida Betara Guru. “Nawegang Aji Agung, kenak Aji ngampurayang indik titiange bregah saha ngandapang jagat Baline. Mangkin kenak Aji ngenenin upadarwa padewekan titiange baan titiang bregah!” Keto kone aturne I Naga Basukih, jegan pragat tinut teken sapatitah Ida Betara Guru.\nNah sasukat I Naga Basukih nongosin Gunung Sinunggale, kapah ada linuh, kapah ada blabar, buina tusing pesan taen ada angin slaung sajeroning Bali. Nah, ada buka jani gunuge tegeh-tegeh di Bali, ento kone mawiwit uli Gunung Mahameru ane katurunang di Bali olih Ida Betara Guru.\nSumber : aryaoka.wordpress.com\nThis entry was posted in Cerita Rakyat and tagged agama hindu, blambangan, budaya, Bukit Lempuyang, cerita rakyat, gunung agung, Gunung Andakasa, Gunung Batukaru, Gunung Beratan, Gunung Semeru, Gunung Sinunggal, Ida Bhatara Guru, naga basukih. Bookmark the permalink.\n← Asal Muasal Danau Toba\nBabad Bendesa Manik Mas →


2 Tesalonika 1 (BALI)\n1Surat saking tiang, Paulus, Silas miwah Timotius katur ring parawarga pasamuane ring kota Tesalonika, sane dados druen Ida Sang Hyang Widi Wasa, Sang Aji miwah druen Ida Hyang Yesus Kristus.\n2Ida Sang Hyang Widi Wasa, Sang Aji miwah Ida Sang Hyang Yesus Kristus maicayang sih pasueca miwah sutrepti rahayu ring parasemeton.\n3Inggih parasemeton, tiang patut tansah matur panyuksma ring Ida Sang Hyang Widi Wasa pabuat semeton. Samaliha sampun sapatutipun kadi asapunika, santukan kapracayan semetone ring Ida Sang Kristus sayan maweweh-weweh miwah kapitresnan semetone marep ring pantaran parasemetone sayan ageng.\n4Punika awinanipun tiang sareng tiga marasa bungah ring manah, sajeroning pasamuan druen Ida Sang Hyang Widi Wasa, ngeniang indik parasemetone, santukan semeton tansah kukuh bakuh tur pracaya ring Ida Sang Kristus, sajeroning saluiring sangsara miwah kamewehan sane tandangin semeton.\n5Puniki sane dados bukti, mungguing tetepasan Ida Sang Hyang Widi Wasa yakti adil, santukan malantaran sakancan paindikane punika, semeton kalugra dados kaulan Idane, sawetning pabuat punika semeton sampun nandang kamewehan miwah sangsara.\n6Ida Sang Hyang Widi Wasa maraga adil; Ida pacang nibakang kamewehan ring anake sane ngawinang semeton nandang kamewehan,\n7miwah Ida pacang maicayang suka bagia ring semeton sane nandang kamewehan, kadi asapunika taler ring tiang sareng tiga. Ida pacang ngamargiang paindikane punika, rikala Ida Sang Hyang Yesus makantenang raga saking suargan, kairing antuk paramalaekat Idane sane mawisesa,\n8sane makta geni ngendih murub buat nyisipang anake sane tan uning ring Ida Sang Hyang Widi Wasa miwah anake sane tan nyak ninutin Orti Rahayun Ida Sang Hyang Yesus.\n9Ipun sami pacang keni pasisip, inggih punika karusakan sane langgeng, palas saking ayun Ida Sang Panembahan miwah saking kawisesan Idane sane luih,\n10rikala Ida rauh ring Rahinane punika, buat nampi pujian saking kaulan Idane sinamian miwah kaluihang antuk sakancan anake sane pracaya ring Ida. Semeton taler jaga sareng-sareng ring ipun, santukan semeton sampun pracaya ring Orti Rahayu, sane sampun rauhang tiang ring semeton.\n11Punika awinane tiang tansah ngastawayang semeton. Tiang mapinunas, mangda Ida Sang Hyang Widi Wasa asung lugraha, mangda semeton prasida urip satinut ring pakarsan Idane. Dumadak malantaran kawisesan Idane, Ida nyampurnayang pakayunan semetone buat malaksana ayu miwah pakaryan kapracayan semetone ring Ida Sang Kristus.\n12Malantaran punika parab Ida Hyang Yesus pacang kaluihang antuk semeton, tur semeton pacang kaluihang antuk Ida, malantaran antuk sih pasuecan Ida Sang Hyang Widi Wasa, Widin iragane miwah Ida Sang Hyang Yesus Kristus.


Contoh Pidato Bahasa Bali | kubu-ayey Kubu-ayey, Berbagi apapun yang Pengmbang ketahui, Silahkan nikmati\nNGULATI AJEG BALI MALAPARAN NINDIHIN BASA BALI RING SEKOLAH\nBapak Guru sane banget wangiang titiang\nPara panureksa saha para sisya sane taler kasumayang titiang ngaturang pangastung kara :\nIda dane sareng sinamian, yukti angayu bagia pisan manah titian ring galahe becik puniki rintuk prasida nyarengin pacentokan mapidarta mapaiketan ring wali warsa sekolah iraga sane keeping setimaan. Titiang gumanti uning ring padewekan belog, jugul apunggul tan pendah kadi I sangkur mabet jamprah mongahang dewek nyarengin pacentokane puniki. Nanging sahantukan banget manah titian mangde sida ngelarang karma marga, nyarengin nindhin bahasa baline ring sekolah pinaka sinalih tunggil ngulati lan manggehang ajeg Bali.\nPara semeton sareng sami, pamekasne para sisya sane kasumayang titian, iraga sami sampun pastika pisan unging ring kewantenan bahasa baline sane yukti pinaka bantang utawi srana ngawrdiang agama lan kebudaan baline. Tan wenten pidabdab ring bali sane tan mapangawak antuk bahasa bali.Yadnya, pasangkepan tur lelintihan budaya bagi sane gumanti ngangge basa bali. Pitaakenne mangkin “Sapunke Bahasa Baline ajeg tursira sane patut ngajengang ? panyawisne tan sukil sahantukan iraga sami unging kawantenan, Basa baline durung prasida ajeg. Nah, iraga pinaka sisya taler pinak pawaris kebudayaan baline patut pisan dados titi pangancan nindihin basa baline malaparan setata ngajegang basa bali ring sakancan pidandan asta ginane ring Bali. Pamekasne ngawit ring sekolah mangda sida mabaos, masesuratan, lan makekawinan antuk bahasa bali. Sampung pisan rumasa kemad ring kayun napi malih rumasa “sisya saking desa” yen I raga nganggen bahasa bali\nIda dane sareng sinamian wantah akadi asapunika sane prasida antuk aturang titian dumogi wenten pike noh nyane. Titiang taler tan lali nunas pangampura yening prade wenten atur titian kurang langkung tan munggah ring kayun pamuput titian ngaturang parama santhi…OM santhi, santhi, sathi Om\nPosted by Kubu-Ayey.belogsepot.com at 05:22 3 comments\nIGUSTI AGUNG WAHYU MAHENDRA 10 August 2016 at 23:18\nIGUSTI AGUNG WAHYU MAHENDRA 10 August 2016 at 23:19\nDownload StartW8, (tombol start khusus windows 8)


Daniel 5 (BALI)\n<< Daniel 5 >>\n1Sedek rahina anu rikalaning wengi Ida Sang Prabu Belsasar ngundang parasulinggih sareng siu diri mangda ngrauhin pestan idane sane ageng. Irika ida dane pada nginum anggur.\n2Rikala ida dane sedek pada mainum-inuman, Ida Sang Prabu Belsasar raris ngandikayang mangda ngamedalang cangkir miwah jembung-jembung perak wiadin mas sane kabakta antuk Ida Sang Prabu Nebukadnesar ajin idane saking Perhyangan Agunge ring Yerusalem. Sang Prabu ngarsayang barang-barange punika, mangda ida, parasulinggih idane, pararabi miwah selir idane mrasidayang nginum nganggen cangkir miwah jembung-jembunge punika.\n3Sakancan cangkir miwah jembunge punika raris kamedalang, tur ida dane raris nginum anggur nganggen prabote punika,\n4sinambi muji dewa-dewa sane malakar antuk mas, perak, prunggu, besi, taru miwah batu.\n5Tan pararapan jeg wenten tangan kanten tur nulis ring tembok purine, ring genah lampu-lampune pada masunar galang pisan. Sang prabu ngaksi tangane punika sedekan nulis.\n6Prarain idane pramangkin kembang lemlem tur ida rumasa ajerih pisan kantos lulud idane ngetor.\n7Ida tumuli nyerit ngandikayang mangda paratukang sihir, juru tenung, balian miwah paraahli bintange katangkilang. Sasampune dane pada rauh tangkil, sang prabu ngandika ring dane sapuniki: “Nyenja bisa maca tulisane ento tur bisa nerangang artinne teken gelahe ia lakar kasalukin busana kagungan sang prabu ane mawarna tangi, tur ia lakar kakalungin kalung kaluihan, buina kicen tegak muah kakuasan dadi anak ane nomer telu di kaprabone ene.”\n8Parapangabih idane raris pada nganampekin tulisane punika, nanging tan wenten sane midep ngwacen sesuratane punika, wiadin ngaturang tegesipun ring sang prabu.\n9Kabatek antuk ajerih idane, swabawan Ida Sang Prabu Belsasar sayan kembang lemlem, tur parasulinggih idane pada kablegbegan tan uning ring indik sane patut kamargiang.\n10Ibun ida sang prabu mireng uyute sane kakardi antuk sang prabu miwah parasulinggih idane, raris ida ngranjing ka genah pestane punika. Ibun idane mabaos ring sang prabu sapuniki: “Dewa sang prabu, mugi idewa dirga yusa. Sampunangja idewa tengkejut tur kembang lemlem kadi asapunika.\n11Ring kaprabon idewane wenten anak adiri sane kalinggihin antuk roh dewa-dewa sane suci. Rikala ajin idewane jumeneng nata, anake punika nyinahang kapradnyanan, kaweruhan miwah kawisesan sakadi kawicaksanan paradewane punika. Ida Sang Prabu Nebukadnesar, ajin idewane sampun ngadegang dane dados pangageng juru tenung, paratukang sihir, tukang sulap miwah paraahli bintang-bintange.\n12Dane madue kaweruhan sane ngangobin, tur dane wicaksana, saha polih panugrahan buat ngartiang sakancan sumpena, nebag cecimpedan miwah nyinahang indik-indik sane pingit. Duaning punika rarisang esengin anake punika, inggih punika Daniel, sane kapesengin Beltsasar antuk ida sang prabu. Dane jaga ngaturang ring idewa teges tulisane punika makasami.”\n13Dane Daniel tumuli digelis katangkilang ring ajeng ida sang prabu, tur sang prabu raris ngandika ring dane, kadi asapuniki: “Apa paman ane madan Daniel, wong Yahudi ane katawan tur abana mai teken ajin gelahe uli tanah Yehuda?\n14Gelahe ningeh paman kalingganin baan roh dewa-dewane ane suci, kantos paman dadi anak ane ririh, ngelah kaweruhan muah wicaksana.\n15Parapangabih gelahe muah ahli sihire makejang suba pada tangkil buat mamaca tulisane ento tur nerangang artinne teken gelahe, nanging ia ajaka makejang tusing nawang artinne.\n16Ane jani gelahe suba ningeh mungguing paman nawang unduk ane singid tur bisa nerangang unduk ane pingit. Yening paman bisa mamaca tulisane ento tur nyidayang nerangang artinne teken gelahe, paman lakar kasalukin busana kaprabon ane tangi, tur kakalungin kalung mas makatanda kaluihan, buina lakar kadadiang anak ane ngisi kakuasan nomer telu di kaprabone ene.”\n17Dane Daniel tumuli matur kadi asapuniki: “Banggayang sampun paicane punika mantuk ring ragan palungguh iratu, wiadin paicayangja paicane punika ring anak sane tiosan. Titiang pacang ngwacen tulisane punika pabuat iratu tur titiang pacang ngaturang tegesipun.\n18Ida Sang Hyang Widi Wasa Sane Maha Luur sampun ngadegang ajin iratune Ida Sang Prabu Nebukadnesar dados ratu sane agung tur sampun maicayang ring ida kamulian miwah kawisesan.\n19Ida kalintang luih kantos rakyat sakancan bangsa, sorohan miwah basane pada ajerih ring ida tur pada ngetor. Yening ida mapakayun ngamademang satunggiling anak, indike punika pacang kasidan, tur yening ida mapakayun manggayang anake kantun urip, punika taler kasidan. Ida kuasa nginggilang wiadin nganistayang anak manut pakarsan idane.\n20Nanging santukan ida raris sumbung, bengkung tur wirosa, singasanan idane raris kagingsirang tur ida kicalan kaluihan idane.\n21Ida sampun kasepekang saking pagubugan manusane, tur pakayunan idane dados sakadi pepineh satone. Ida urip sareng-sareng ring keledae alasane, ida ngrayunang padang sakadi banteng, tur ida merem maraab langit kantos damuhan. Pamuputipun ida raris ngangkenin mungguing Ida Sang Hyang Widi Wasa Sane Maha Luur nguasain sakancan kaprabon manusane tur Ida wenang maicayang kaprabone punika ring anak sane selik Ida.\n22Nanging palungguh iratu, sane dados putran idane nenten kayun ngandapang raga, yadiastu palungguh iratu uning indike punika makasami.\n23Palungguh iratu malaksana nglawan Ida Sang Hyang Widi Wasa sane ring suargan, tur iratu sampun ngambil sakancan cangkir miwah jembung sane sampun kambil saking Perhyangan Agung Idane. Palungguh iratu, parasulinggih druene, pararabi miwah paraselir iratune sampun nginum nganggen cangkir miwah jembung punika, sinambi nyumbah dewa-dewa sane malakar antuk mas, perak, prunggu, besi, taru miwah batu, inggih punika dewa-dewa sane buta, bongol tur tan uning ring punapa-punapi. Nanging palungguh iratu nenten ngluihang Ida Sang Hyang Widi Wasa sane kuasa nguripang wiadin nyedayang iratu tur sane ngaksi saparilaksanan iratune.\n24Punika awinanipun Ida Sang Hyang Widi Wasa sampun ngutus tangane punika buat nulis kruna-krunane puniki.\n25Sesuratane punika masuara asapuniki: ‘Kitung-itung, katimbang, kadum.’\n26Raris teges ipun sapuniki: Kitung-itung mapiteges mungguing Ida Sang Hyang Widi Wasa sampun ngetang indik masan kaprabon iratune tur jaga kapuputang.\n27Katimbang, mapiteges palungguh iratu sampun katimbang ring timbangane tur kakeniang ingan pisan.\n28Kadum mapiteges mungguing kaprabon iratune pacang kaepah tur kapaicayang ring wong Media miwah Persia.”\n29Irika digelis Ida Sang Prabu Belsasar raris nitahang paraparekan idane mangda Dane Daniel kasalukin busana kaprabon sane tangi, tur kantan danene kakalungin antuk kalung mas tanda kaluihane. Samaliha ida raris nglinggihang dane ring linggih sane nomer tiga ring kaprabon idane.\n30Ring wengine punika ugi Sang Prabu Belsasar, ratune ring Babel kasedayang,\n31tur Ida Sang Prabu Darius wong Midiane sane mayusa nem dasa kalih taun raris ngrampas kaprabon idane.


Lukas 24 (BALI)\n1Ring rahina Reditene, pasemengan pisan paraeluh-eluhe sampun mamargi ka setrane saha makta wewangen sane sampun sediang ipun.\n2Irika panggihin ipun batu panukube sampun magingsir saking bungas guane.\n3Duaning asapunika ipun raris ngranjing, nanging layon Ida Hyang Yesus dapetang ipun tan wenten kantun irika.\n4Sedekan ipun majujuk tur engsek minehin paindikane punika, jeg wenten anak sareng kalih mabusana sarwa gumilap, majujuk ring sampingipune.\n5Kabatek antuk ajerihipune, paraeluh-eluhe punika sami pada nguntul. Sang kalih raris ngandika ring ipun sapuniki: “Kenken dadi ragane ngalih Anak ane suba nyeneng di pantaran anake mati?\n6Ida tusing enu dini. Ida suba nyeneng. Ingetangja pangandikan Idane teken ragane, dugase Ida di wewengkon Galilea,\n7buka kene: ‘Sang Putraning Manusa Utusan Ida Sang Hyang Widi Wasa tan urungan lakar kaserahang sig kakuasan anake corah, tur kasalib muah lakar nyeneng didina kaping telunne.’”\n8Paraeluh-eluhe raris pada eling ring pangandikan Ida Hyang Yesus punika.\n9Sapawalinipune saking setrane, ipun raris nuturang saluiring paindikane punika ring sisiane sane solas diri miwah ring parasemeton sane lianan.\n10Paraeluh-eluhe punika minakadinipun: Maria Magdalena, Yohana, Maria biang Yakobuse miwah paraeluh-eluhe sane lianan sane nyarengin ipun, sami nuturang paindikane punika ring parautusan Idane.\n11Nanging parautusan Idane mitaenang paindikane punika nenten wiakti tur dane nenten pada ngega.\n12Nanging yadiastun kadi asapunika, Dane Petrus raris matangi malaib ka genah Ida Hyang Yesus kaperemang. Wau dane maseeban ka tengah guane, panggihin dane wantah kasa panglelet layone kewanten. Dane tumuli budal saking irika saha angob tur ngayun-ngayunin ngeniang saluiring paindikane punika.\n13Ring rahina punika wenten sisian Ida Hyang Yesus kekalih sedek mamargi ka desa Emaus, sane dohipun sawatara solas kilometer saking kota Yerusalem.\n14Ring margi ipun sareng kalih mabebaosan, maosang paindikane ring kota Yerusalem sane wau-wau punika.\n15Sedeng iteh ipun mabebaosan miwah marerasan, Ida Hyang Yesus rauh maranin ipun, tur mamargi sareng-sareng ipun.\n16Ipun ngantenang Ida, nanging paningalanipune saputan, kantos Ida tan kelingan antuk ipun.\n17Ida Hyang Yesus ngandika ring ipun: “Napike sane rembugang ragane kangin kauh sambilang mamargi?” Sang kalih raris majanggelan saha masemu sedih.\n18Sinalih tunggal saking pantaran sang kalih, sane mawasta Kleopas, masaur sapuniki: “Punapi wantah Jerone kewantenke Anak pendonan sane wenten ring kota Yerusalem, sane tan uning ring paindikane sane wau-wau puniki?”\n19Ida raris mataken ring ipun, sapuniki: “Paindikan punapike punika?” Pasauripune: “Paindikan sane ngeniang Ida Hyang Yesus saking kota Nasaret. Ida punika maraga nabi tur kahiyangin antuk Ida Sang Hyang Widi Wasa miwah kapariangken olih rakyate sami, mungguing Ida madue kuasa sajeroning pakaryan miwah pangandika.\n20Nanging parapangageng panditane miwah parapamimpin bangsan tiange sampun lalis nyerahang Ida mangda kadanda pati, tur kapentang ring salibe.\n21Tiang sareng sami sampun ngajap-ajap, mungguing Ida sane pacang mebasang bangsa Israele. Tur sane mangkin, saluiring paindikane punika sampun rauh ring rahina sane kaping tiganipun.\n22Wenten makudang-kudang anak eluh-eluh ring pantaran tiange, sampun nengkejutang tiang sareng sami. Pasemengan pisan ipun sampun ka setrane,\n23nanging ipun tan manggihin layon Idane. Ipun pada mawali saha nyritayang mungguing ipun sampun manggihin malaekat nyalantara, sane ngwecanayang mungguing Ida Hyang Yesus sampun nyeneng malih.\n24Samaliha wenten taler makudang-kudang diri saking pantaran tiange sane sampun polih ka setrane, tur sami sampun manggihin sawiakti sakadi baos luh-luhe punika, nanging Ida Hyang Yesus punika nenten pangguh ipun.”\n25Irika Ida Hyang Yesus raris ngandika ring ipun: “Ih anak belog, bebelan pesan pepineh ragane, buat lakar pracaya teken saluiring paundukane ane suba kapangandikayang baan paranabine.\n26Singke mula patut Sang Prabu Ane Kajanjiang baan Ida Sang Hyang Widi Wasa ento nandang saluiring paundukane ento, tumuli ngranjing sig kaluihan Idane?”\n27Ida Hyang Yesus tumuli nerangang ring ipun, saluiring paindikane sane nuek ring ragan Idane, sane kasurat ring Cakepan Sucine, ngawit saking Cakepan Nabi Musa miwah Cakepan Paranabine.\n28Sasampune nampek ring desa sane pacang katuju antuk sang kalih, Ida Hyang Yesus makuma-kuma pacang nglanturang pamargi.\n29Nanging sang kalih ngandegang tur mapedawegan ring Ida sapuniki: “Becikan Ragane masandekan sareng-sareng ring tiang iriki, santukan sampun makire wengi tur suryane sampun ngrorokang.” Ida raris ngranjing ka jeroan tur masandekan irika sareng-sareng ring sang kalih.\n30Rikala malinggih jaga marayunan, Ida raris ngambil roti saha kamertanin tumuli gompes-gompes Ida, tur kapaicayang ring sang kalih.\n31Duk punika paningalan sang kalih raris cedang, irika Ida Hyang Yesus kelingin antukipun. Nanging Ida malecat saking arepanipune.\n32Ipun raris mabaos sapuniki: “Singke buka dudut keneh ideweke, dugase Ida nerangang isin Cakepan Sucine teken idewek?”\n33Sang kalih pramangkin bangun tumuli mawali ka kota Yerusalem. Irika dapetang ipun sisiane solas diri sami mapunduh sareng-sareng ring timpalipune lianan.\n34Parasisiane mabaos sapuniki: “Saking sujati tuah Ida Sang Panembahan suba nyeneng! Ida suba makantenang Raga teken Dane Simon.”\n35Sang kalih tumuli taler ngaturang sapariindikannyane ring margi tur indik Ida Hyang Yesus kelingin antukipun rikala Ida ngompes-ngompes roti.\n36Durung puput dane mabebaosan, Ida Hyang Yesus jeg jumeleg ring pantaran danene sarwi ngandika ring dane sapuniki: “Sutrepti rahayuja cening ajak makejang!”\n37Dane sami pada tengkejut tur jejeh. Pitaenang dane ragan danene ngatonang atma.\n38Nanging Ida ngandika ring dane: “Apa krana cening pada tengkejut, tur kenken dadi bimbang keneh ceninge?\n39Tlektekangja lima muah batis Gurune. Ene suba Guru, tur pedasangja! Sawireh atmane ento tan patulang muah tan paisi, buka ane suba tingalin cening sig Gurune.”\n40Sambilang Ida ngandika kadi asapunika Ida ngedengang tangan miwah cokor Idane ring dane sareng sami.\n41Dane durung mrasidayang pracaya santukan dane kalintang gargita tur angob. Raris Ida ngandika ring dane mangda ngaturin Ida ulam magoreng atebih.\n42Tumuli dane ngaturin Ida ulam magoreng atebih.\n43Ulame punika ambil Ida tur rayunang Ida ring arepan danene.\n44Raris Ida ngandika ring dane: “Ene suba paundukan ane suba raosang Guru teken cening imaluan, dugas Gurune bareng-bareng ajak cening, nah ento saluiring ane mungguh di Cakepan Torat Nabi Musa, di Cakepan Paranabine muah di Cakepan Kidunge, ane nuek teken ukudan Gurune, ento makejang patut kagenepang.”\n45Irika Ida raris mukak pakayunan danene, kantos dane pada mrasidayang ngresep ring daging Cakepan Sucine.\n46Tur Ida ngandika sapuniki: “Ada mungguh kene: Sang Prabu Utusan Ida Sang Hyang Widi Wasa patut nandang sangsara tur di dina ane kaping telunne Ida buin nyeneng uli pantaran anake mati.\n47Buina patut kawarah-warahang unduk ngutang dosa muah pangampuraning dosa teken parabangsane makejang, ngawitin uli kota Yerusalem.\n48Cening ajak makejang ane makasaksin sakancan paundukane ene.\n49Buina Guru lakar nekedang teken cening unduk ane suba kajanjiang baan Ajin Gurune. Nanging cening patut ngantiang di kotane ene, kanti cening kabekin baan kawisesan uli di luur.”\n50Ida Hyang Yesus raris ngajak dane sami medal saking kota, tumuli rauh ring tepi siring kota Betaniane. Irika Ida ngungkulang tangan Idane tur ngamertanin parasisian Idane.\n51Risedek punika ugi, Ida mapalasan saking dane, tur munggah ka suargan.\n52Dane raris sami pada sumungkem nyumbah Ida. Wusan punika dane sami pada mawali budal ka kota Yerusalem maduluran pakayunan sane kalangkung liang.\n53Nyabran rahina dane ngastiti bakti ring Ida Sang Hyang Widi Wasa ring Perhyangan Agung.


Toko Buku Hindu dan Buku Spiritual: Buku : Tatanan Upacara Ngenteg Linggih\nBuku : Tatanan Upacara Ngenteg Linggih\nPenulis : Ida Pandita Mpu Jaya Wijayananda.\nBuku ini berisikan tentang pengaksama, matur piuning, ngenteg karya pengalang sasih, nuwur tirtha, ngingsah, pecaruan, melaspas pedagingan, dll.\nRing kawentenan iraga ne dados manusa sampun sepatut nyane ngaturan panghayu bagya lan suksmaning manah, malaparan antuk kasucianing pekahyunan tur kadasarin antuk lascaryaningmanah sane nulus. Majeng ring Ida Sang Hyang Widhi Wasa. Riantukan wantah sangkaning Ida sane pinaka wit ring kawentenan nyane sami, ring kawentenan sane sampun, sane mangkin saha sane jaga pacang rawuh. Kawentenan nyane punika sami wantah sangkanin pengendan Ida Sang Hyang Widhi Wasa, sampunika taler ring kawentenan buku “DADUDONAN KARYA MAMUNGKAH” puniki. Taler wantah sangkaning pasewecan Ida ne, sane ledang mapaica waranugraha saha ngicenin panuntun dumugi prasiddha buku punika kapipil. “Dadudonan Karya Mamungkah” puniki wantah maka sarana anggen nincapang angga ring sajroning pangewruhe rikala nitenin kawentenan upacara lan upakara ring sajroning pacang ngelaksanayang yadnya, pamekas nyane Dewa-yadnya. Dumogi dados anggen gegamelan tur sarana ngulengan kahyun nyujur kerahajengan lankasutreptyan ring sajeroning mikamkamin kawentenan Karya sane jaga pacang kelaksanayang. Sakewanten ring sajeroning kawentenan nyane daging buku puniki janten sampun doh pisan saking acepan para sujana miwah para umat sareng sami.\nMalarapan antuk manah sane lascarya nulus titiyang nunas geng rena sinampura mantuka ring para sujana lan para sameton umat sareng sami. Saha tunas titiyang mangdane ledang nureksain tur nagingin ringkawentenan kakirangan-kakirangan daging buku buku punika, dumugiprasiddha sampurna manut sekadi pengapti ne sareng sami. Riantukan titiyang eling tur percaya pisan, amunapi ja alit utawi kedik nyane karma sane kekardinin, janten pacang mapikolih manut sane kekardinin, yadyastun wantah maring hangen taler pacang mikolihang pahala. Medasar antuk panyungkemane sekadi asapunika mahawinan titiyang purun mipil buku puniki. Dumadak ja wenten pikenoh nyane anggen nyalaran nincapang pangewruhe ring sajroning nitenin pamargin Sang Hyang Agama ring sajroning kauripane puniki, dumugi prasiddha sareng sami ngemangguhang kerahajengan. SUKSMA.


PURWAKANING DADI 33 BAN - Dane Yakub ngaksi Dane Esau - Bible Search\nPURWAKANING DADI 32 PURWAKANING DADI 34\nPURWAKANING DADI 33\nDane Yakub matemu ring Dane Esau\n1Dane Yakub ngaksi Dane Esau rauh kairing antuk jadma samas diri akehipun. Duaning punika oka-okan danene raris kaserah-serahang ring Dane Lea, Dane Rahel miwah ring panyeroan danene makakalih punika. 2Panyeroane makakalih miwah oka-okannyane kagenahang ring ajeng, ungkuran ring punika Dane Lea miwah oka-okan danene, tur sane pinih ungkur pisan Dane Rahel miwah Dane Yusup. 3Dane ngraga mamargi ring ajeng rabi miwah oka-okan danene punika. Rikala dane nganampekin rakan danene, dane nyumbah ngantos ping pitu. 4Nanging Dane Esau malaib nyagjagin dane, tumuli mlekuk tur ngaras dane. Irika sang kalih raris matetangisan. 5Rikala Dane Esau matolihan, aksi dane paraistri miwah oka-okannyane punika, tumuli dane mataken: “Nyen anake ane ajak adi ene?”\nPasaur Dane Yakub: “Puniki alit-alit sane sampun kapaicayang antuk Ida Sang Hyang Widi Wasa ring tiang.” 6Sasampune punika parapanyeroane punika kasarengin antuk oka-okannyane, raris pada nganampekin Dane Esau, tumuli pada nyumbah. 7Dane Lea miwah oka-okannyane taler rauh nganampekin tur pamuputipun Dane Yusup kasarengin antuk Dane Rahel taler rauh nganampekin sarwi nyumbah.\n8Dane Esau tumuli ngandika: “Apa tetujon adine aji klompok-klompoke, ane suba tepukin beli ibusan?”\nPasaur Dane Yakub: “Mangda beli ledangja ring tiang.”\n10Nanging atur Dane Yakub: “Sampunangja beli kadi asapunika. Yening beli wantah ledang ring tiang, ledangang kayun beline nrima aturan tiange punika. Santukan sawiaktinipun tiang ngeton warnan beline, tan bina sakadi tiang ngeton swabawan Ida Sang Hyang Widi Wasa. Napi malih sane mangkin beli sampun ledang nrima tiang. 11Pinunas tiange, ledang beli nrima aturan tiange sane aturang tiang ring beli punika. Santukan Ida Sang Hyang Widi Wasa kalangkung sih sueca ring tiang, tur tiang nenten kirang punapa-punapi!” Dane Esau tumuli kalelunyuhin, kantos dane ledang nrima.\n13Nanging Dane Yakub matur sapuniki: “Beli wikan mungguing rarene puniki kantun lemet. Samaliha tiang taler mamuat kambing miwah biri-biri miwah banteng sane kantun manyonyoin. Yening sane mangkin ulah tiang kewanten, sinah ingon-ingone punika jaga padem makasami. 14Durusang beli mamargi riinan ring tiang. Tiang jaga nglanturang pamargi saha alon-alon, manut pamargin ingon-ingone sane mamargi ring arepan tiange, miwah manut tindakan alit-alite, ngantos tiang rauh ring genah beline ring Edom.”\n15Dane Esau raris masaur: “Yening keto, melahan makudang-kudang pangiring beline tunden beli marengin adi.”\nNanging atur Dane Yakub: “Sampunangja sapunika. Banggayangja puputang amunika. Santukan tiang sampun nampi sih pasuecan beline.” 16Duaning punika, ring rahina punika ugi Dane Esau mawali mantuk ka Edom. 17Nanging Dane Yakub mamargi lunga ka Sukot, tumuli dane ngwangun jero irika. Tur dane taler makarya bada pabuat ingon-ingon danene. Punika awinanipun genahe punika kawastanin Sukot.\n18Rikala Dane Yakub mawali saking Mesopotamia dane raris rauh saha rahayu ring kota Sikem, ring tanah Kanaan. Dane tumuli nyujukang kemah ring tegale sane nampek ring kotane punika. 19Tanahe punika tumbas dane saking parakaturunan Dane Hemor, ajin Dane Sikem, mapangarga satus bidang jinah perak. 20Dane raris nyujukang pamorboran aturan irika, tumuli kawastanin: “Ida Sang Hyang Widi Wasa punika dados Widin Israele”.


2 Korintus 7 (BALI)\n1Parasemeton sane kinasih, sakancan prajanjiane puniki sampun kawentenang pabuat iraga. Duaning punika, ngiringja iraga pada nyuciang raga saking saananing paindikan sane ngletehin sekala niskala. Ngiringja iraga astiti bakti ring Ida Sang Hyang Widi Wasa, tur nglaksanayang paindikan sane ngranayang ledang pakarsan Idane.\n2Karyanangja tiang genah ring pakayunan parasemetone! Tiang tan naenin mapakardi iwang marep ring sapasira jua, tur tan naen ngusakang pepineh anak miwah tiang tan naen ngapus sapasira jua.\n3Tiang mabaos kadi asapunika boyaja mamanah jaga ngiwangang semeton. Tiang sampun naenin maosang, mungguing semeton kalintang tresna ring tiang, kantos iraga mati idup sareng-sareng.\n4Tiang sampun kalintang andel ring semeton. Tur tiang taler kalintang bungah ring manah malantaran parasemeton. Ring sajeroning kakewehan tiange, tiang tansah kabekin antuk kawanenan miwah pangajap-ajap.\n5Rikala tiang rauh ring wewengkon Makedonia, ajebosko tiang nenten polih mangsegan. Drika-driki wenten kamewehan, samaliha wenten sane salah tampi ring tiang, tur tiang marasa ajerih ring manah.\n6Nanging Ida Sang Hyang Widi Wasa sane tan maren ngicen panglipur ring anak sane kaselek ring manah, sampun mapaica panglipur ring tiang malantaran rauhipun Titus.\n7Tur boyaja malantaran rauhipune kewanten, langkung-langkung malih malantaran critanipune indik semeton sampun nglipur ipun. Maliha ipun taler sampun nyritayang ring tiang, indik kangen semetone ring tiang, indik paselsel semetone miwah kasaratan semetone nindihin tiang. Punika awinanipun maweweh-weweh kaliangan tiange.\n8Yadianja surat tiange punika ngranayang semeton pada sungsut ring kayun, nanging tiang tan banget mangenang indike punika. Sampun sinah taler tiang marasa mapangenan, yening surat tiange punika ngranayang semeton kalintang sungsut, yadianja ajebos.\n9Nanging sane mangkin tiang marasa bungah. Suka bungah tiange boyaja malantaran semeton sampun nandang sungsut, nanging santukan pepineh semetone. Santukan sungsut semetone punika sampun kagunayang antuk Ida Sang Hyang Widi Wasa, kantos tiang nenten ngawinang semeton pocol.\n10Santukan sungsute sane kagunayang antuk Ida Sang Hyang Widi Wasa punika, ngawinang semeton meseh pepineh tur nuntun semeton ka jeroning karahayuane. Punika awinane tan wenten sane buat kapangenang. Nanging sungsute sane saking jagate iriki, punika sane nyidayang nuntun semeton ka sajeroning pati.\n11Sane mangkin indayangja tlektekang, asapunapi Ida Sang Hyang Widi Wasa mapakardi malantaran kaduhkitan semetone punika, inggih punika: sampun ngawinang semeton nyantep, ngawinang semeton meled muktiang raga nenten iwang, taler ngawinang semeton kalangkung duka marep ring paindikan sane iwang. Semeton kalangkung ajerih tur uyang. Semeton sarat mabakti, tur kalintang meled nyisipang anak sane mapakardi iwang. Semeton sampun muktiang raga dados anak sane tan paceda ring saluiring paindikane punika.\n12Punika awinanipun, yadiastun tiang sampun nulis surat punika ring semeton, boyaja uli krana wenten anak sane mapakardi iwang, wiadin uli krana wenten anak sane kiwangang. Nanging tiang nulis surat punika mangda sinah buat semeton ring ayun Ida Sang Hyang Widi Wasa kadi asapunapi lulut kayun semetone ring tiang.\n13Punika sane ngawinang tiang kalipurang. Siosan ring panglipur sane sampun rasayang tiang punika, wenten malih sane ngawinang manah tiange liang, inggih punika kalianganipun Titus. Santukan semeton tan maren nglipur manahipune.\n14Sane riin tiang nyumbungang semeton ring arepan Tituse, tur semeton nenten ngawinang tiang kimud. Tiang tansah mabaos amun sujatinipun ring semeton, asapunika taler tiang nyumbungang semeton ring arepan Tituse wiakti sampun kabuktiang amun patutipun.\n15Tur kapitresnanipune marep ring semeton sayan ageng, rikala ipun eling ring indik semetone sareng sami pada satinut ring piteket tiange, maliha indik semetone nampi rauhipune maduluran ngeb-malingeb.\n16Tiang marasa bungah santukan sane mangkin semeton sampun prasida andelang tiang ring saluiring paindikan.


Panugrahan - Panugrahan\npersonal spirit that gives help and direction to such a person as a balian taksu\nsane mangkin ngiring sareng - sareng nyakupang lima nunas panugraha ring sang hyang samudaya\nIn Balinese: Dewa Brahma lan Dewa Wisnu raris mapica panugrahan ring Sang Anoman sane ngawinang wanara petak punika kebal senjata.\nIn Balinese: Nah, ne baanga cai panugrahan manik sakecap sidi mandi.\nIn Balinese: Indike puniki samun kabaosang ring Sundarigama yening manusane wenang nunas panugrahan saking Sang Hyang Rare Angon, nganutin panumadian i manusa, yening sarwa paksi, ulam, miwah sarwa buron sane tiosan punika prasida karuruh ring anggan i manusa.\nIn Indonesian: Itulah yang kemudian dijilat oleh para naga.\nIn Balinese: Para pragina sane nyarengin pawintenan pragina biasane nunas panugrahan majeng ring Batara Citrasena pinaka dewaning igel-igelan.\nIn Balinese: Antuk kasaktian idane punika Arjuna raris kicen panugrahan marupa panah pasupati sastra olih Bhatara Siwa.\nIn Balinese: Ngraris, para kawi ritatkala ngawitin makarya kakawian taler ngamargiang puja ring dewi kalengenagn mangda prasida rauh miwah ngicenin panugrahan.\nIn Balinese: Antuk tapa, brata, yoga, miwah semadi sane kukuh, Arjuna patut ngamolihang panugrahan punika.


2 Samuel 9 (BALI)\n1Sedek rahina anu Ida Sang Prabu Daud mataken asapuniki: “Enuke ada kulawargan Ida Sang Prabu Saul ane nyeneng? Yening ada, tiang makeneh nyalanang kapitresnan ulihan Ida Yonatan.”\n2Wenten parekan kulawargan Ida Sang Prabu Saul, sane mawasta Siba. Ipun kapangandikayang tangkil ring Ida Sang Prabu Daud. Ida sang prabu tumuli ngandika: “Caike ane madan Siba?” Atur ipune: “Inggih titiang, ratu.”\n3Pangandikan ida sang prabu: “Apake ada kulawargan Ida Sang Prabu Saul ane enu nyeneng? Sawireh gelahe makeneh nyinahang kasatian muah kapitresnan gelahe teken ida, buka janjin gelahe teken Ida Sang Hyang Widi Wasa.” Aturipune sapuniki: “Kantun wenten asiki putran Ida Yonatan. Sakewanten ida perot.”\n4Pangandikan idane: “Dija ida jani?” Aturipune sapuniki: “Ida wenten ring jeron Dane Makir okan Dane Amiel ring Lodebar.”\n5Ida Sang Prabu Daud tumuli ngutus utusan idane jaga mendakin Ida Mepiboset.\n6Rikala Ida Mepiboset, putran Ida Yonatan, putun Ida Sang Prabu Saul rauh ring puri, ida tumuli sumungkem ring ajeng Ida Sang Prabu Daud. Pangandikan Ida Sang Prabu Daud sapuniki: “Cening Mepiboset.” Atur idane: “Inggih titiang ratu.”\n7Ida Sang Prabu Daud ngandika malih: “Edaja cening takut, bapa lakar ngedengang kapitresnan teken cening, sawireh kamelahan ajin ceninge, Ida Yonatan. Bapa lakar ngulihang makejang tanah duen kakiang ceninge, Ida Sang Prabu Saul teken cening, tur cening setata kalugra ngajeng dini ajak bapa.”\n8Ida Mepiboset tumuli sumungkem, sarwi matur asapuniki: “Inggih ratu, titiang puniki jadma tan paji, kawentenan titiange pateh sakadi asune sane sampun padem. Napi awinannya iratu kalintang asung lugraha ring dewek titiange?”\n9Sasampun punika, Ida Sang Prabu Daud raris ngesengin Siba parekan Ida Sang Prabu Saule sarwi ngandika asapuniki: “Gelahe lakar maang icening Mepiboset, putun gustin caine, duen Ida Sang Prabu Saul muah kulawargan idane.\n10Cai muah pianak caine muani-muani, aketo masih anake ane mamarekan teken cai, apanga ngarap tanahe ento pabuat kulawargan Ida Sang Prabu Saul, gustin caine. Asil tanahe ento anggon nyukupin pangan kinum pabuat kulawargan idane. Nanging cening Mepiboset lakar setata bareng-bareng marayunan ajak gelahe.” (Siba madue pianak muani-muani limolas diri miwah parekan kalih dasa diri.)\n11Aturipun I Siba ring ida sang prabu: “Titiang jaga ngiringang sapatitah cokor iratu ring titiang.” Kadi asapunika Ida Mepiboset raris setata marayunan ngiring ida sang prabu, sakadi sinalih tunggaling putra-putran idane.\n12Ida Mepiboset madue putra lanang asiki sane mapesengan Mika. Tur makasami kulawargan Sibane ngaula ring Ida Mepiboset.\n13Kadi asapunika Ida Mepiboset sane perot cokor idane makakalih raris jenek ring Yerusalem. Ida tansah marayunan ngiring Ida Sang Prabu Daud.


Zakaria 14 (BALI)\n1Panemayan Ida Sang Hyang Widi Wasa jaga mapaica tetepasan, sampun nampek. Irika kota Yerusaleme jaga kajarahin, tur jejarahane punika jaga kadum-dum ring ajeng parasemeton.\n2Ida Sang Hyang Widi Wasa jaga munduhang parabangsane sami buat jaga ngebug kota Yerusaleme. Kotane jaga kakaonang, umah-umahe jaga kajarahin, miwah paraistrine jaga kaplegandang. Wong kotane atenga jaga kaselong, nanging sisannyane nenten jaga kakaonang saking kota.\n3Sasampune punika Ida Sang Hyang Widi Wasa jaga medal ngayudain bangsa-bangsa punika sakadi duke nguni.\n4Rikala punika Ida pacang ngadeg ring Gunung Saitun, sane dangin kota Yerusaleme. Irika Gunung Saitune jaga belah dados kekalih, saking kangin kantos rauh kauh, tur ring selagannyane punika wenten jurang sane linggah pisan. Gunung punika atenga jaga magingsir ngalerang, tur sane malih atenga magingsir ngelodang.\n5Semeton jaga jerih kapilayu ring jurange, ring selagan gununge punika. Semeton jaga malaib sakadi palaib leluur semetone duke wenten linuh rikala panyeneng Ida Sang Prabu Usia ring Yehuda. Ida Sang Hyang Widi Wasa, Widin tiange jaga rauh, kairing antuk sakancan malaekate sami.\n6Yen masane punika sampun rauh, irika nenten jaga wenten malih masan dingin sane ngawinang toyane dados es,\n7tur nenten wenten malih peteng dedet. Irika pacang setata wenten galang yadiastun rikalaning wengi. Indik rauh panemayane punika, wantah kuningin antuk Ida Sang Hyang Widi Wasa kewanten.\n8Yen panemayane punika sampun rauh, irika jaga wenten toya ening membah saking Yerusalem, atenga membah ngungsi ka Segara Mati miwah sane malih atenga membah ngungsi ka Segara Tengah. Toyane punika jaga membah ataun mepek yadiastu rikalaning masan endang yadian rikalaning masan sabeh.\n9Sasampune punika Ida Sang Hyang Widi Wasa jaga madeg ratu ngwengku mrecapadane sami. Makasami anake jaga nyungsung Ida makadados Widi, tur uning ring Ida sajeroning parab Idane sane asiki kewanten.\n10Sakuub wewidangane punika, ngawit saking Geba sane baler rauh ring Rimon sane bedelod, jaga dangsah. Kota Yerusaleme jaga nyeleg sakadi tugu, tegehan ring wewidangan sakiwa tengennyane. Kotane jaga makebat ngawit saking Gapura Benyamin rauh ka Gapura Bucune, sane pecak dados genah gapurane sane nguni miwah saking Menara Hananeel, ngantos rauh ka genah pameresan anggur ida sang prabu.\n11Irika rakyate jaga pada urip muponin sutrepti raharja tur nenten malih katempuh antuk bencana.\n12Ida Sang Hyang Widi Wasa jaga nibakang pinakit sane raat ring sakancan bangsane sane nyiatin kota Yerusaleme punika. Dewekipune jaga berek yadian ipun kantun urip, mata miwah layahipune taler jaga berek.\n13Ring masane punika Ida Sang Hyang Widi Wasa jaga ngawinang ipun sareng sami kalintang bingung miwah ajerih, kantos asing-asing anake jaga ngejuk timpalnyane sane ring sampingipune sarwi nyengkalenipun.\n14Wong Yehudane jaga mayuda nindihin kota Yerusaleme. Ipun jaga molih jejarahan saking arta branan sakancan bangsane punika, minakadinipun mas, perak miwah pangangge akeh pisan.\n15Pinakit sane raat taler pacang nibenin sakancan kuda, bagal, unta miwah keledae, ping kalih sakancan ingon-ingon sane wenten ring pakemahan mesehe.\n16Sasampune punika, sakancan jadmane sane kantun urip, saking pantaran bangsa-bangsane sane pecak ngebug kota Yerusaleme punika, jaga nyabran taun ka Yerusalem buat nyungsung Ida Sang Hyang Widi Wasa Sane Maha Kuasa, makadados Ratunnyane, sinambi ngluihang Rerainan Pondok Daun.\n17Yening wenten bangsa sane nenten nyak mrika tur nyungsung Ida Sang Hyang Widi Wasa Sane Maha Kuasa makadados Ratunnyane, kenginan jaga nenten wenten sabeh ring panegaranipune.\n18Yening wong Mesire nenten nyak ngluihang Rerainan Pondok Daune punika, ipun jaga katibenin antuk pinakit sane pateh sakadi sane katibakang antuk Ida Sang Hyang Widi Wasa, ring sakancan bangsane sane nenten nyak ka Yerusalem.\n19Kadi asapunika jaga ukuman sane pacang katibakang marep ring wong Mesir miwah sakancan bangsa sane lianan, yening ipun nenten ngluihang Rerainan Pondok Daune punika.\n20Ring masane punika, rauh ring gongseng kudane jaga katulisin kadi asapuniki: “Katur ring Ida Sang Hyang Widi Wasa.” Jambangan-jambangane sane ring Perhyangan Agunge jaga suci pateh sakadi bokor-bokore sane wenten ring arepan pamorboran aturane.\n21Sakancan jambangane ring Yerusalem miwah ring sakuub jagat Yehudane, pada kasuciang buat jaga kanggen sajeroning pangubaktine ring ayun Ida Sang Hyang Widi Wasa Sane Maha Kuasa. Rakyate sane ngaturang aturane, jaga ngunayang jambangane punika buat nglablab ulam aturane. Yen panemayannyane punika sampun rauh, irika nenten jaga wenten malih sudagar ring Perhyangan Ida Sang Hyang Widi Wasa Sane Maha Kuasa.


Matius 11 (BALI)\n1Sasampune Ida Hyang Yesus puput mapaica piteket ring parasisian Idane, raris Ida kesah saking irika lunga ngortiang Orti Rahayune miwah ngurukang anak ring kota-kota sane nampek irika.\n2Rikala Dane Yohanes Panglukat sane wenten ring pangkeng, mireng indik pakaryan Ida Sang Kristus, raris dane ngutus makudang-kudang sisian danene, praya matur pitaken ring Ida.\n3Aturipune: “Titiang nunasang ring Guru, punapike Guru sane kabaosang jaga rauh antuk Dane Yohanes, punapike titiang patut nyantosang anak tiosan?”\n4Pasaur Ida Hyang Yesus: “Jani kemoja malipetan, aturang teken Dane Yohanes, apa ane suba dingeh muah tingalin cening, nah ento:\n5Anak buta nyidayang ningalin, anak rumpuh nyidayang majalan, anak lepra kasegerang, anak bongol nyidayang ningeh, anak mati kaidupang, tur Orta Rahayune kadartayang di pantaran anake tiwas.\n6Ambate bagian anake ane tuara bimbang arepa teken Guru.”\n7Sasampune parasisian Dane Yohanes mawali, Ida Hyang Yesus raris ngandika ring anake akeh punika ngeniang indik Dane Yohanes; sapuniki pangandikan Idane: “Daweg ragane lunga maranin Dane Yohanes ring tegal melakange, napi sane ulati ragane? Punapi nyadia nyingakin padang sayar-soyor ampehang angin?\n8Napi sane praya kacingakin? Anak sane mabusana sarwa endah? Anak sane mabusana sarwa endah punika wenten ring purin Ida Sang Nata Ratu.\n9Dadosipun, napike sane dados tetujon ragane lunga mrika? Napi jaga nyingakin sang nabi? Punika patut pisan. Samalihipun Tiang ngaturin ragane, mungguing Dane Yohanes punika luihan ring satunggiling nabi.\n10Santukan ngeniang indik ragan Dane Yohanes sampun kasurat asapuniki: ‘Tingalinja Aji ngutus utusan Ajine majalan malunan teken Cening, ia lakar nabdabang marga pabuat Cening.’\n11Elingangja! Dane Yohanes Panglukat punika luihan ring sakancan jadmane sane naenin urip ring jagate puniki. Nanging anak sane pinih nistana sajeroning Pamrentahan Ida Sang Hyang Widi Wasa, kantun luihan ring Dane Yohanes.\n12Ngawit saking masan Dane Yohanes midartayang kasaksian danene, kantos rauh mangkin, Pamrentahan Ida Sang Hyang Widi Wasa tansah katungkasin antuk jadmane sane mamanah ngadegang pamrentahan punika masrana kawirosan.\n13Santukan paranabine miwah Pidabdab Torat Dane Musa kantos rauh Dane Yohanes, makasami pada maosang indik rauh Pamrentahan Ida Sang Hyang Widi Wasa punika.\n14Tur yen ragane kayun pracaya ring kasaksian punika, Dane Yohanes punika sujatinne Nabi Elia sane kabaosang jaga rauh.\n15Yen ragane madue karna pirengangja!\n16Napike anggen Tiang ngimbayang jadmane ring masane mangkin? Ipun satmaka sakadi alit-alite ring pasare sane saling kaukin sareng timpalnyane sapuniki:\n17‘Icang suba pada nyuling, sakewala cai tusing nyak ngigel, icang suba masesambatan, nanging cai tusing nyak ngeling.’\n18Santukan Dane Yohanes rauh, dane mapuasa tur tan nginum anggur; anake maosang dane punika anak karangsukan setan.\n19Raris rauh Sang Putraning Manusa Utusan Ida Sang Hyang Widi Wasa, Ida marayunan tur nginum, wetu raos anake asapuniki: ‘Tingalinja Anake ento, Ia budag teken sakancan dedaaran, sawitran juru duduk pajeg muah anak nista dama.’ Nanging kawicaksanan Ida Sang Hyang Widi Wasa jaga kawiaktiang antuk pakardin parakaulan Idane.”\n20Ida Hyang Yesus raris matbat kota-kota sane tan nyak ngutang dosa-dosannyane, yadian irika Ida sampun ngwentenang makudang-kudang praciri sane ngangobin.\n21“Ambate geden sengkalane ane lakar nibenin iba ih kota Korasim. Keto masih ih iba kota Betsaida, ambate geden sengkalane ane lakar nibenin iba! Sawireh yen di kota Tirus muah di kota Sidon kaadakang praciri buka ane suba kaadakang di pantaran ibane, pedas ia suba makelo pada maselselan tur ngutang dosa-dosannyane.\n22Ingetangja, mani wekas dimasan tekan Dina Pangadilane, rakyat kota Tiruse lan rakyat kota Sidone lakar molih sih kapiolasan Ida Sang Hyang Widi Wasa lebihan teken iba.\n23Ih iba kota Kapernaum, apake iba makeneh nyumbungang awak kanti neked ka langite? Nanging iba lakar kaclempungang ka kawah nrakane. Sawireh yen di kota Sodom kaadakang praciri buka ane suba kaadakang di pantaran ibane, pedas kotane ento enu ada kayang jani.\n24Sawireh keto ingetangja: mani wekas di Dina Pangadilane, rakyat kota Sodome lakar maan sih kapiolasan Ida Sang Hyang Widi Wasa lebihan teken iba.”\n25Daweg punika Ida Hyang Yesus raris ngandika asapuniki: “Duh Aji, Panembahan akasa miwah pretiwine, Titiang ngaturang panyuksma ring ayun Palungguh Aji, santukan Palungguh Aji nyingidang paindikane punika makasami marep ring jadmane wicaksana miwah jadmane sane wikan. Nanging Aji ledang nyinahang marep ring jadmane sane nambet.\n26Duh Aji indike punika mula wantah sane mantuk ring kayun miwah dados pakarsan Palungguh Aji.\n27Makejang suba kaserahang teken Tiang olih Ajin Tiange. Tuara ada anak ane nawang Sang Putra sajabaning Ida Sang Aji. Buina tuara ada anak nawang Ida Sang Aji, sajaba Sang Putra muah anake ane kalugrain olih Sang Putra, buat nawang Ajin Idane.\n28Ih anak ane kenyel ulihan negen tetegenan baat, maija sig Tiange, Tiang lakar maang parerenan teken ragane.\n29Tegenja tetegenane ane baang Tiang tur mlajahja teken Tiang. Krana Tiang ene andap asor tur darma sadu, tur ragane lakar muponin sutrepti.\n30Sawireh tetegenan ane lakar baang Tiang aluh tur ingan.”


Melanin Negara sakadi Pamargin Kumbakarna - BASAbaliWiki\nMelanin Negara sakadi Pamargin Kumbakarna\nPutu Ayu Suaningsih\nRahinane mangkin jagat Indonesia sampun mayusa 75 warsa. Nyansan lingsir, nyansan akeh gegodan negarane puniki. Mangkin nenten akidikamiug gatra indik parajanan Indonesia sane nyampahang kawentenan negarannyanemalarapan antuk malaksana nenten becik majeng ring pralambang negara sakadi nyekjek benderaMerah Putih utawi gambar Pancasila taler morbor potrekan presiden miwah wakil presiden. Indike punika pinaka imba kawentenan parajana ring aab jagat mangkin sane nenten malih ngresepang kapurwan negarannyanenapi malihurati ring laksana para panglingsire nguni. Para panglingsiresampun nyadia mabela pati mangdanegara puniki prasida lempas saking penjajah. Laksana purun ngetohang urip majeng ring negara punika metu sangkaning rasa tresna ring genah embas tur murip. Pamargin rasa tresna ring panegaran sane ngawinang purun mabela pati punika sujatinnyane sampun wenten kasurat ring Kakawin Ramayana, utamannyane ring Yuddha Kandasargah kaping kalih likur.\nKacritaPatih Prahasta saking Alengka Pura sampun sidakapademang olih Sang Nila.Indike punika kapireng olih Rahwana raris gelis ida nitahang mangda para waduanangiang Kumbakarna sane supta pisan makolem. Makasami waduaneraris ngawe wisia mangda Kumbakarna prasida matangi. Sakewanten Kumbakarnanenten makrisikan, kabiotan sakadi kerug punika kadadosang gending olih Kumbakarna sane ngawinangdane nyansan supta makolem. Para wadua mangkin gresiuh ngrincikang daya mangda prasida ngawi Kumbakarna matangi. Wenten sane ngutgut, wenten taler sane ngauk, sakewanten pateh Kumbakarna nenten prasida matangi. Limang atus gajah sampun katitahang mangda nyekjek Kumbakarna sakewanten sakadi gegedigan alus karasayang olih Kumbakarna jekjekan batis gajahe punika. Sampun telas rerincikan daya para waduane, nenten wenten asiki sane prasida nangiang Kumbakarna. Ri kala galah matangi rauh, Kumbakarna matangi ngraga. Ri sampune Kumbakarna matangi, Rahwana nitahang Kumbakarna mangda gelis ngamademang Sang Rama miwah makasami balanyane. Sadurung mayuda, Kumbakarna akeh ngaturang piteket majeng ring Rahwana santukan dane sampun uning indik yudane punika kadasarin antuk parisolah kaon Rahwana. Kumbakarna maosang indik laksana kaon Rahwana saking nguni makadi: nenten kayun ngamargiang piteket-piteket becik; wantah kayun sane kaon nyusup ring ati; nenten naenin ngega anak lingsir; nenten bakti tekening anak sane patut kabaktinin; rasanyapa kadi aku miwah loba nyusup ring angga; gelis brangti tur seneng mapisuna; taler rasa sayang, satya miwah laksana becik sampun suwe ical.Kumbakarna ngrasayang yudane puniki sampun ngrusak negara santukan akeh ngamademang anak tan padosa, akeh wadua miwah patih sane padem. Bebaosan Kumbakarna sane banget nyelselang laksana kaon rakannyane punika ngawinang Rahwana brangti. Rahwana mabalik nuturin Kumbakarna. Rahwana maosang indik sasana prawira wantah mintonin kawisesan, nenten ja akeh ngamedalang raos sakadi laksana Kumbakarna iwawu. Raris Kumbakarna eling sareng swadharmannyane mabela pati majeng ring negara tur tedun mayuda nglawan Sang Rama miwah makasami sekannyane. Kumbakarna kukuh pisan ri kala ngawitin mayuda mangda nenten ngakehang wadua ring Alengka Pura sane padem. Dane sura dira ring rana yadiastun ring panguntatnyane Kumbakarna sida kakaonang olih Sang Rama. Irung Kumbakarna kagugut olih Sugriwa, karnanyane taler kareges olih Sugriwa. Selanturnyane panahSang Rama sane sida ngamademang Kumbakarna.\nPanggelan satua manut Kakawin Ramayana punika nlatarang indik pamargin Kumbakarna sane sampun uning yuda ring Alengka Pura kakawitin antuk laksana kaon rakannyane sakewanten dane lascarya ngaturang angga, mayuda melanin negarannyane sane karampak olih balan Sang Rama. Sadurung mayuda, Kumbakarna naenin ngaturang piteket majeng ring Rahwana mangda nenten nglanturang yuda santukan yudane punika wantah maprawesa kaon, nenten wenten sane jagi ngamolihang karahayuan. Yadiastun Kumbakarna sampun uning indik laksana kaon sane dados akah samarane punika, dane kukuh ngamargiang swadharma dados prawira ring negaranyane. Yening wenten meseh sane ngrampak utawi ngungseng karahayuan jagat Alengka, Kumbakarna pastika purun mayuda ngetohang urip yadiastun sampun uning jagi pejah ring rana. Swadharma ring negara sane kalaksanayang olih Kumbakarna punika sane patut katulad rahinane mangkin. Rasa tresna tekening negara patut katincapang olih parajanane mangda prayojanan negara sane sampun karincikang saking nguni prasida kapolihang. Santukan meseh nenten wantah wenten ring dura negara, akeh taler meseh sane wenten ring tengahing negara. Yening nenten parajanan jagat Indonesia sane melanin negarannyane, sira malih?


Lukas 20 (BALI)\n1Sedek rahina anu Ida Hyang Yesus mapaica paurukan ring anake akeh saha midartayang Orti Rahayu ring Perhyangan Agung. Irika raris rauh parapangageng panditane miwah paraguru agamane kalih parapanglingsire,\n2saha matur pitaken ring Ida Hyang Yesus, sapuniki: “Indayang ndikayang ring tiang, wewenang punapi sane druenang Ragane, buat nglaksanayang saluiring paindikane punika. Tur sapasira sane ngicen Ragane wewenang punika?”\n3Ida Hyang Yesus masaur sapuniki: “Inggih sane mangkin indayang icen Tiang dumun mataken ring ragane.\n4Punapike Dane Yohanes polih wewenang saking Ida Sang Hyang Widi Wasa, punapi saking imanusa buat ngamargiang lelukatan.”\n5Ida dane raris matetimbangan kadi asapuniki: “Apa jani lakar orahang? Yen iraga ngorahang: ‘Uli Ida Sang Hyang Widi Wasa,’ pedas Ia matakon kene: ‘Napi awinan ragane tan pracaya ring Dane Yohanes?’\n6Nanging yen iraga ngorahang: ‘Uli manusa,’ sawatek anake liu ene pedas lakar ngencurin iraga aji batu, sawireh anake liu ene makejang pracaya, mungguing Dane Yohanes ento maraga nabi.”\n7Duaning asapunika, dane raris pada masaur sapuniki: “Tiang tan uning saking dija dane polih wewenang.”\n8Ida Hyang Yesus tumuli ngandika ring ida dane, sapuniki: “Yening kadi asapunika, Tiang taler tan nguningayang, wewenang punapi sane anggen Tiang nglaksanayang saluiring paindikane punika.”\n9Ida Hyang Yesus tumuli nyritayang pangande ring anake akeh punika, sapuniki: “Kacrita ada anak ngae abian anggur. Abiane ento laut patanduanga teken makudang-kudang panyakap. Disubane keto ia lantas luas nura desa tur sada makelo ia di padesan.\n10Disubane teka masan ngalap anggur, anake ento nunden rencangne nelokin panyakap-panyakapne ento, buat lakar nagih piakan pamupon abian anggure ento. Nanging rencangne ento lempagina baan panyakap-panyakape ento, tur tundunga mulih saha matalang.\n11Suud keto anake ento nunden rencangne ane lenan, nanging rencangne ento masih kalempagin, tur kagaenang kimud baan parapanyakape, laut tundunga saha matalang.\n12Laut anake ento ngutus rencangne ane lenan, nanging rencangne ento masih katatunin tur kentungang ka sisin abian anggure baan parapanyakape ento.\n13Anake ane ngelahang abian anggure ento laut ngucap kene: ‘Kenken jani baan madaya? Melahan pianak ideweke ane sayang lakar tunden kema; pedas ia ajianga baan panyakap-panyakape.’\n14Nanging mara parapanyakape ningalin pianakne ento, ia lantas mapiguman kene: ‘Ene apa pianakne ane lakar ngwarisang, jalan jani matiang ia, apanga warisane ene dadi kagelah baan iraga.’\n15Parapanyakape ento laut ngentungang ia ka sisin abian anggure, tumuli matianga.” Ida Hyang Yesus tumuli mataken ring anake akeh punika: “Jani lakar kenkenangake panyakape ento baan anake ane ngelahang abian anggure?\n16Anake ento lakar teka tur ngamatiang panyakap-panyakape ento. Buina abian anggure ento lakar kapatanduang teken panyakap-panyakape ane lenan.” Wau anake akeh punika miragi pangandikan Idane kadi asapunika, raris ipun mapajar sapuniki: “Sampunang pisan-pisan paindikane punika kasidan.”\n17Ida Hyang Yesus macingakan ring ipun sareng sami, sarwi ngandika sapuniki: “Yening keto, apake artin kecap Cakepan Sucine ane buka kene: ‘Batune ane kentungang baan paratukang batune, suba dadi tetongkok asu, nah ento batu dasar ane paling pentinga.’\n18Asing-asing anak ane ulung di batune ento, ia lakar dekdek, buina nyenja tepena baan batune ento ia lakar nyag.”\n19Duk punika ugi paraguru agamane miwah parapangageng panditane raris pada ngeka daya jaga ngejuk Ida Hyang Yesus, santukan ida dane pada uning, mungguing pangandene sane iwau punika katuekang ring ragan ida danene, nanging ida dane ajerih ring anake akeh.\n20Duaning punika ida dane ngrereh sela sane becik. Ida dane raris ngupahin makudang-kudang anak kanggen telik tanem. Anake punika kapangandikayang mapi-mapi sadu nangkil ring Ida Hyang Yesus. Tetujonnyane mangda nyidayang ngrereh sauh pangandikan Idane, mangdane malantaran punika Ida prasida katurang ka ajeng sang gubernur, sane kuasa ring jagate irika.\n21Itelik tanem punika matur ring Ida Hyang Yesus sapuniki: “Inggih Guru, titiang uning saluiring sane sampun ndikayang miwah urukang Guru punika sayuakti patut pisan. Samaliha Guru nenten pisan mamina-minayang anak, nanging saking jati sadu ngurukang pituduh Ida Sang Hyang Widi Wasa.\n22Sane mangkin indayang ndikayang ring titiang, yening manut Pidabdab Torate, punapike iwang yen iraga naur upeti ring Ida Sang Nata Ratu ring Roma, punapi nenten?”\n23Nanging Ida Hyang Yesus wikan ring pangindrajalanipune punika, raris Ida ngandika ring ipun:\n24“Tegarang edengin Tiang pipis perak aketeng. Gambar muah parab nyen ane mungguh ditu?” Pasauripune: “Gambar miwah parab Ida Sang Nata Ratu!”\n25Pangandikan Ida Hyang Yesus: “Yening keto, aturangja teken Ida Sang Nata Ratu ane dadi druen idane muah apaja ane dadi druen Ida Sang Hyang Widi Wasa, aturangja teken Ida ngraga.”\n26Kenginan ipun nenten mrasidayang ngrereh sauh pangandikan Idane ring arepan anake akeh punika, tur ipun raris mendep, santukan angob ring pangandikan Idane.\n27Raris wenten makudang-kudang anak saking golongan Saduki rauh nangkil ring Ida Hyang Yesus. (Anake punika nenten pracaya, anake padem pacang murip malih.) Ipun raris matur pitaken ring Ida Hyang Yesus, sapuniki:\n28“Inggih Guru, Dane Musa sampun nyuratang pidabdab pabuat iraga sapuniki: ‘Yen ada anak muani mati, matinggalan somah, nanging tan pasentana, nyaman anake ane mati ento patut nyuang baluannyane buat numbuhang sentana pabuat sang mati.’\n29Wenten anak muani-muani panyamaan sareng pepitu. Sane pinih kelih sampun ngambil somah, nanging ipun raris padem tan pasentana.\n30Raris baluanipune kambil kanggen somah antuk adinnyane sane madenan.\n31Kadi asapunika sapanglanturipun, saking pinih nyoman kantos rauh sane kaping pitu, makasami naenin ngambil anake eluh punika anggen kurenan, tur makasami padem tan pasentana.\n32Pamuputipun, anake eluh punika taler padem.\n33Inggih sane mangkin, ring panemayan anake padem pacang urip malih, dados kurenan sirake anake eluh punika, santukan makapepitu naenin nganggen ipun somah?”\n34Pasaur Ida Hyang Yesus sapuniki: “Anake ane ada di gumine jani pada nganten muah pada kantenang.\n35Nanging anake ane kapatut lakar buin idup disubane mati, buina muponin urip di kali dituane, ia tusing nganten muah kantenang.\n36Sawireh ia pada mawak patuh buka paramalaekate tur tusing bisa mati. Ia dadi paraputran Ida Sang Hyang Widi Wasa, sawireh ia suba idup uli pantaran anake mati.\n37Buina Dane Musa suba tatas nyritayang, mungguing anake ane suba mati lakar idup buin. Dikatuturan bet duine ane puun, dane nyuratang Ida Sang Panembahan, dadi ‘Widin Abraham, Widin Ishak muah Widin Yakube’.\n38Dadinne Ida Sang Hyang Widi Wasa tusingja Widin anak mati, nanging Widin anak idup, sawireh makejang anake lakar urip di ajeng Idane.”\n39Wau miragi pangandikan Idane kadi asapunika, makudang-kudang guru agamane raris matur ring Ida sapuniki: “Inggih Guru, pasaur Gurune sayuakti patut pisan.”\n40Santukan dane pada nenten purun malih nakenang punapa-punapi ring Ida Hyang Yesus.\n41Ida Hyang Yesus raris ngandika ring dane, kadi asapunika: “Napi awinan anake maosang mungguing Sang Prabu Sane Kajanjiang antuk Ida Sang Hyang Widi Wasa punika sentanan Ida Sang Prabu Daud?\n42Santukan Ida Sang Prabu Daud sampun ngandika, sakadi sane kakecap ring Cakepan Kidunge, kadi asapuniki: ‘Ida Sang Panembahan sampun masabda ring Panembahan titiange: Negakja Cening di tongos ane paling ledangin Aji,\n43kanti sawatek musuh Ceninge dadiang Aji pajekjekan batis Ceninge.’\n44Kenginan, yening Ida Sang Prabu Daud ngraga nyambat Ida punika, ‘Panembahan titiange’, punapi awinane Sang Prabu Sane Kajanjiang punika prasida dados sentanan Ida Sang Prabu Daud?”\n45Rikala anake akeh miragiang pangandikan Ida Hyang Yesus, Ida raris ngandika ring parasisian Idane, sapuniki:\n46“Tangarinja dewek ceninge marep teken guru agamane, ane demen nglelana nganggon baju jubah lambih, buina demen katunas lugrain di peken-pekene. Ane demen negak di arep yen nuju di perhyangan buina demen negak di tongose ane utama dinujune kundangan.\n47Buina ane demen nyuang sakancan pagelahan anake eluh balu, tur ane demen nguncarang pangastawan ane lantang-lantang, anggona nyaruang kacorahane. Ia ajaka makejang ento sinah lakar gedenan sisipne bandingang teken anake lenan!”


Mazmur 55 (BALI)\n1Duh Ratu Sang Hyang Widi Wasa, pirengangja pangastawan-pangastawan titiange. Sampunangja Palungguh IRatu nenten lingu ring pinunas titiange.\n2Pirengangja atur titiange tur saurinja titiang, santukan titiang sampun kalintang kuru malantaran kamewehan-kamewehan titiange.\n3Titiang rumasa karesresan malantaran solah meseh-meseh titiange marep ring titiang, tur titiang kanyagang antuk jadmane dursila sane nindes titiang. Ipun makasami ngawinang titiang nemu kamewehan, tur ipun pada brangti miwah geting ring titiang.\n4Titiang rumasa karesresan pisan, tur kadurgaman sang patine neteh titiang.\n5Titiang kaliput antuk rasa ajerih tur jejeh ngetor miwah titiang katangkeb antuk katakutan.\n6Titiang meled maderbe kampid sakadi paksi darane, tur titiang mamanah makeber ngulati genah masandekan.\n7Titiang mamanah makeber doh pisan, tur ngwangun pondok ring tegal melakange.\n8Titiang meled mangda digelis titiang molih pasayuban saking angin baret miwah angin ribute.\n9Duh Ratu Sang Hyang Widi Wasa, adukangja bebaosan meseh-meseh titiange! Titiang ngeton wenten kawirosan miwah kaributan ring kota,\n10sane ngiter kota punika siang latri, saha ngebekin kotane punika antuk kajaatan miwah kamewehan.\n11Ring sakuub kotane punika wenten karusakan. Margi-margine bek antuk kawirosan miwah panglingga caya.\n12Yening wenten meseh sane nganistayang titiang, titiang mrasidayang naanang indike punika. Yening wenten satru sane nyumbungang dewek marep ring titiang, titiang mrasidayang nyingidang dewek saking arepanipune.\n13Nanging ragane puniki, timpal miwah sawitran titiange sane raket.\n14Iraga sampun pada paras-paros sajeroning bebaosan miwah sareng-sareng mabakti ring Perhyangan Agung.\n15Dumadakja meseh-meseh titiange pada padem sadurung panemayannyane. Dumadak mangda ipun idup-idup tedun ka pati loka! Ring pumahanipune wenten kajaatan miwah ring manahipune wenten kacorahan.\n16Nanging titiang nunas pitulungan ring Ida Sang Hyang Widi Wasa, tur Ida jaga ngrahayuang titiang.\n17Rikala semeng, tengai miwah wengine pinunas miwah sesambatan titiange munggah ring ayun Idane, tur Ida jaga ledang mireng atur titiange.\n18Ida jaga makta titiang mawali saha rahayu saking payudan titiange nglawan meseh-meseh sane kalintang akeh.\n19Ida Sang Hyang Widi Wasa sane nitah saking genahe sane langgeng jaga mirengang atur titiange tur jaga ngaonang ipun, santukan ipun nenten nyak ngesehin pepinehipune, samaliha ipun nenten ajerih ring Ida.\n20Kantin titiange sane riin, ipun nyengkalen sawitrannyane, tur lompang ring janjinipune.\n21Baosipune manisan ring madu, nanging manah ipune tansah sengit tur masatru. Baosipune nyunyur sakadi gula drawa, nangingke nuek sakadi pedang sane mangan.\n22Aturangja kamewehan semetone ring Ida Sang Hyang Widi Wasa, sinah Ida jaga nindihin semeton. Ida nenten jaga naenin manggayang jadmane sane jujur kakaonang.\n23Nanging Palungguh IRatu, duh Ratu Sang Hyang Widi Wasa, Palungguh IRatu jaga makta jadmane sane amati-mati miwah bobab ngungsi kuburipune, sadurung ipun polih muponin uripipune angan atenga. Nanging titiang puniki, titiang jaga suksrah ring Palungguh IRatu.


Gubernur Koster Nyokong Perusda Nglimbakang Energi Bersih - balitopnews.com\nGubernur Koster Nyokong Perusda Nglimbakang Energi Bersih\nDENPASAR, Balitopnews.com - Gubernur Bali Wayan Koster melarapan antuk virtual taler nyaksiang palinggatanganan Nota Kesepahaman utawi Memorandum of Understanding (MoU) pantaraning PT PLN Gas & Geothermal (PLNGG) sareng PT Dewata Energy Bersih (DEB) sane matetujon sajeroning Joint Study Pengembangan LNG Terminal Bali.\nPalinggatanganan Nota Kesepahaman kalaksanayang antuk virtual olih Moh. Riza Affiandi pinaka Direktur Utama PLN GG sareng Cokorda Alit Indra Wardhana pinaka Direktur PT DEB, Anggara (23 Februari 2021) ring Denpasar.\nGubernur Koster maosang prakanti sane kawangun pantaraning Perusda Bali sareng PLNGG pinaka panglantur saking prakanti sane kawangun pantaraning Pemprov Bali sareng PT. PLN (Persero) sane sampun kalinggatanganin sinarengan daweg warsa 2019, sajeroning Penguatan Sistem Ketenagalistrikan antuk ngawigunayang Energi Bersih ring Provinsi Bali.\nTetujon punika, manut Gubernur anut pisan sareng Visi Pemerintah Provinsi Bali “Nangun Sat Kerthi Loka Bali” melarapan Pola Pembangunan Semesta Berencana nyujur Bali Era Baru sane kalaksanayang melarapan antuk 22 misi, pamekas misi ka-21 minakadi nglimbakang tata titi kauripan krama Bali, nitenin wewidangan sane resik, asri miwah luih, antuk tetujon kaping kalih ngulati wewidangan sane bersih, asri miwah luih, sane kalaksanayang sajeroning ngwangun Pulo Bali sane resik, asri miwah luih.\n“Bali majanten nenten madue sumber daya alam wiadin mineral pinaka pembangkit listrik, nanging pamikayun sane ageng nganutin sareng regulasi energi wiadin kelistrikan nasional, minakadi sajeroning nyaga kawentenan palemahan Bali mangda resik ngawit ring ulu kantos teben, miwah pangupaya titiang sajeroning nyokong badan usaha milik daerah / Perusda Bali wiadin badan usaha lokal sajeroning midabdabin kawentenan infrastruktur, logistik majeng pembangkit listrik, utaminipun sane lakaranipun saking energi bersih marupa gas alam. Mawinan tiosan jagi dahating mawiguna nanging taler prasida mawesane becik majeng daerah, saantukan prasida nincapang pendapatan asli daerah (PAD) saking widang energi,” baos Koster.\nDane maosang ri kala pandemi puniki, beban puncak kelistrikan Bali kajantenang banget nedunang ngawit saking 900 MW dados 600 MW, nanging kawentenan kelistrikan Bali majanten jagi keni rebound selami 1-2 warsa sane jagi rauh. Mawinan kapasitas wiadin daya mampu kelistrikan Bali patut kapidabdabin becik. Ring galahe mangkin katureksain pinaka galah becik sajeroning midabdabin kelistrikan Bali.\nSangkaning punika, Dane ngaptiang palinggatanganan MoU puniki dados pidabdab pangawit majeng Pemerintah Provinsi Bali melarapan badan usaha (PT. Dewata Energi Bersih) sane ngwangun prakanti sareng PT. PLN Gas miwah Geothermal sajeroning midabdabin infrastruktur wiadin logistik terminal gas, nyediang listrik majeng majeng pembangkit listrik sane wenten ring Bali.\nDirektur Utama PT PLN (Persero) Zulkifli Zaini maosang, madasar antuk visi Nangun Sat Kerthi Loka Bali, sane nitenin becik kasucian miwah karajegan palemahan Bali, kawentenan infrastruktur energi sane jagi kalimbakang majanten mangda nenten raris ngaonang kalestarian palemahan saha ngutamayang kawentenan nilai kearifan lokal.\nSangkaning punika, manutnyane, PLN sajeroning ngicen ayahan ring kelistrikan Bali ngutamayang energi bersih silih tunggilnyane Pembangkit Listrik malakar antuk bakar Gas. PLN tiosan midabdabin becik kawentenan pembangkit listrik eksisting saha ring galahe mangkin PLTDG Pesanggaran kapasitas 200 MW, PLN taler midabdabin sajeroning nglaksanayang relokasi PLTG/GU ring Pesanggaran antuk kapasitas 300 MW pinaka pangupaya nagingin kebutuhan beban ring Bali salanturnyane saha penguatan sistem kelistrikan Bali sajeroning ngardi Bali Mandiri Energi Bersih.\nSajeroning nyaga sistem kelistrikan Bali, PLN taler ngwangun integrasi sistem tenaga listrik Jawa-Bali pinaka sistem interkoneksi kelistrikan pinih ageng ring Indonesia.\nRi kala nagingin bahan bakar Pembangkit Listrik Gas ring Pesanggaran jagi ngawigunayang gas alam, inggian sane marupa cair (Liquified Natural Gas / LNG). Sane mangkin PLN sampun madue kontrak jangka panjang sareng produsen LNG BP Tangguh.\nPikobet pinih ageng sane kaarepin mapaiketan ring kawentenan pasokan gas alam minakadi infrastruktur gas nenten akeh, pamekas infrastruktur sane mapaiketan sareng terminal LNG rumasuk transportasi LNG wiadin sarana panyokong sane tiosan.\nSangkaning punika, manutnyane nota kesepahaman studi kelayakan kajian mapaiketan ring panglimbak bisnis LNG sane kalaksanayang puniki majanten dados pangawit prakanti sajeroning ngelimbakang Infrastruktur Terminal Penerima miwah Regasifikasi Liquefied Natural Gas (LNG) ring Provinsi Bali pantaraning PT PLN GG sareng PT Dewata Energi Bersih, sajeroning ngawigunayang potensi bisnis pengembangan Terminal Penerima sareng Regasifikasi LNG ring Bali wiadin bisnis turunan sane tiosan ring Propinsi Bali.\nPangaptine yening kajian kelayakan prasida kabaosang feasible, majanten samian angga jagi ngelanturang bebaosan indik konsep kerjasama saha kaunggahang ring dokumen perjanjian definitif saha ring pamarginnyane majanten mangda setata madasar antuk prinsip tata kelola perusahaan sane becik .(gix)


Kacunduk Gubernur Koster, Menparekraf Negesang Nukung Utsaha sajeroning Ngalimbakang Pariwisata Bali - balitopnews.com\nKacunduk Gubernur Koster, Menparekraf Negesang Nukung Utsaha sajeroning Ngalimbakang Pariwisata Bali\nGubernur Bali Wayan Koster nyanggra becik usulan masterplan sajeroning utsaha ngalimbakang pariwisata berkelanjutan sane karencanayang olih Kementerian Pariwisata dan Ekonomi Kreatif (Kemenparkraf) RI.\n"Titiang nyanggra becik, langkung ring punika Bali sane mangkin sedeng mawali katitenin, mangda sayan prasida ngadaut pikahyunan wisatawane. Inggian saking sisi alamnyane, infrastruktur, miwah layanan pariwisatannyane," baos Gubernur Koster rikala masadu ajeng sareng Menteri Pariwisata lan Ekonomi Kreatif Wishnutama Kusubandio ring Rumah Jabatan Jaya Sabha, Denpasar duk rahina Sukra sore (22 November 2019).\nGubernur Koster maosang, salami puniki pariwisata Bali durung katitenin antuk maksimal dadosnyane perlu kabecikang malih ring makudang-kudang widang. "Sampun aget, para wisatawan sampun rauh ke Bali. Yening banggeang kadi punika sue-sue sinah jagi tetep utawi stagnan. Duaning punika, perlu titenin sayan sumeken," baos Gubernur Koster sane ring galah punika taler kaabih olih Wagub Tjokorda Oka Artha Ardhana Sukawati (Cok Ace).\nAnak lanang sane mawit saking Sembiran, Kabupaten Buleleng puniki taler percaya, pariwisata Bali sane madasar antuk budaya miwah kearifan lokal patut kadukung olih kenyamanan miwah keamanan sane becik. "Wawidangan alamnyane sane mangkin sampun karesikang. Infrastruktur, jalan shortcut, dermaga, nyantos bandara, pacang kapuputang. SDM-nyane taler jagi kakukuhang," baos Ketua DPD PDI Perjuangan Bali puniki. "Bali nenten maderbe minyak, gas, tambang, miwah sane tiosan. Punika makahawinan patut karaksa pariwisatannyane pinaka tulang punggung sane utama," baos dane ngawewehin.\nManut ring daging pikahyunan Gubernur Koster, Menparekraf Wishnutama nyantenang yening Bali kantun manggeh pinaka daya tarik utama pariwisata Indonesia. "Yadiastun sane mangkin wenten pangrencana upaya ngalimbakang destinasi sane bertajuk '10 Bali Baru' nanging perlu taler galah anggen ngamolihang mangda kahanannyane sakadi ring Bali. Perlu titenin miwah utsaha sane sue, prasida ngamolihang galah 10 nyantos 20 tiban. Bali sampun maderbe image miwah brand, malarapan adat lan budayannyane, sane makahawinan kawentenan ipun sayan gampang antuk kalimbakang malih," baos anak lanang sane taler pinaka praktisi lan pengusaha media puniki.\nNanging matiosan ring punika, dane maderbe pamineh yening Bali lan Indonesia umumnyane perlu asiki pangrencana sane ageng anggen nitenin panglimbak pariwisata kapungkur wekas. "Singapura maderbe masterplant anggen ring 90 tiban sane jagi rauh. Bali mangda taler madrue, antuk penekanan sane jelas, nenten parsial," baos dane.\nKemenparekraf dahat nukung pisan panglimbak pariwisata ring Bali silih sinunggilnyane marupa infrastruktur nyantos pendidikan anggen ngukuhang SDM jasa pariwisata. "Iraga dahat nukung, kantun akeh ruang miwah genah ring Bali sane prasida kalimbakang. Sakadi ring Bali Utara, kantun akeh sane potensial. Puniki taler lebih danganan yening saihang ring utsaha ngarancang destinasi wisata saking nol ring wawidangan tiosan," baos dane.\nPertemuan sane sapisanan nyawis pro miwah kontra indik wisata ramah Muslim ring Bali punika, taler karauhin olih Wakil Menteri Pariwisata lan Ekonomi Kreatif Angela Tanoesoedibjo miwah tokoh lan praktisi pariwisata ring Bali. (Balitopnews.com/DW/Rls).